cyanic-selkie/wikianc huggingface dataset:
སྒྲ་རིག་པ
སྔགས་ཀྱི་བཀླག་ཐབས་བསྡུས་པ་ཞེས་བྱ་བ།
བརྗོད་དོན། བརྗོད་བདེ་བའི་དོན་དུ།
ཁྱད་དོན།
མཚམས་སྦྱོར་ལྔ་བ་ཞེས་བྱ་བ་བཞུགས་སོ།
མིང་གི་རབ་ཏུ་བྱེད་པ།
ཨ་ཨི་ཨུ་རྀ་ལྀ་བཅས་རྩ་བའི་དབྱངས་ཡིག་ལྔ་བོ་འདི་རྣམས་ལ་མཚུངས་བའི་ཡི་གེ་ཞེས་ཆོ་ག་འབྱུང་བའི་ཕྱིར་མིང་ཏུ་བཏགས་སོ།།
ཐུང་ངུ་རིང་བོ་པླུཏས་ཕྱེ་བ་རྣམས་འདྲ་བ་རྣམས་སོ།།
མཚུངས་པའི་ཡི་གེ་ལྔ་བོ་ལ་ཡང་ཡུན་ཚད་མི་འདྲ་བའི་དབང་གིས་རིང་པོ་ཐུང་ངུ་པླུཏ་བཅས་གསུམ་གསུམ་དུ་དབྱེའོ།། གསུམ་གསུམ་ནང་ཕན་ཚུན་འདྲ་བའི་ཡི་གེ་ཞེས་བརྗོད་དོ།།
མཚུངས་པའི་ཡི་གེ་ཞེས་པའི་མཚུངས་བ་་ནི་དོན་གྱི་ངོ་བོ་ཆ་ནས་གཅིག་མཚུངས་ཡིན་པའི་དོན།
འདྲ་བའི་ཡི་གེ་ཞེས་པའི་འདྲ་བ་ནི་དོན་གྱི་ངོ་བོ་གཅིག་མཚུངས་ཡིན་པར་མ་ཟད། གདངས་ཀྱི་རིང་ཐུང་གི་ཁྱད་ཙམ་ལས་ཡིག་གཟུགས་ཀྱི་རི་མོའང་ཆ་འདྲ་བའི་དོན།
ལྷག་མ་འཇིག་རྟེན་ལས་གྲུབ་བོ་ཞེས་འཆད་དོོ།།
རིང་ཐུང་གི་ཚད་སོགས་གཞུང་འདིར་དངོས་སུ་མ་བཤད་པའི་ལྷག་མ་འཇིག་རྟེན་དང་བསྟན་བཅོས་རྣམས་ལ་གྲགས་ཤིང་གྲུབ་པ་རྣམས་ཀྱང་འདིར་བཤད་པར་བྱའོ།།
ཨེ་ཨེེ་ཨོ་ཨོོ་མཚམས་སྦྱོར་གྱི་ཡི་གེ་རྣམས་སོ།།
ཨེ་ཨེེ་ཨོ་ཨོོ་ཞེས་བ་ནི་ཨ་ཨི་ལས་ཨེ་དང་།ཨ་ཨེ་ལས་ཨེེ། ཨ་ཨུ་ལས་ཨོ་དང་། ཨ་ཨོ་ལས་ཨོོ་བཅས་འདུས་ཤིང་མཚམས་སྦྱོར་བ་ལས་གྲུབ་པའི་ཡི་གེ་ལྔ་བོ་འདི་རྣམས་ལ་མཚམས་སྦྱོར་གྱི་ཡི་གེ་ཞེས་བརྗོད་དོ།།
གཉིས་པོ་རྣམས་དབྱངས་སོ།།
མཚུངས་བའི་ཡི་གེ་དང་མཚམས་སྦྱོར་གྱི་ཡི་གེ་གཉིས་ཀྱི་སྤྱིའི་མིང་ལ་དབྱངས་ཞེས་བརྗོད།
ཨ་བོར་བ་ནཱ་མིན྄་རྣམས་སོ།།
ཨ་ཡིག་རིང་ཐུང་དོར་རྗེས་ཀྱི་དབྱངས་ལྷག་མ་རྣམས་ལ་ནཱ་མིན྄་ཡི་གེ་ཞེས་བརྗོད།
ཁ་ཕ་ཚ་ཋ་ཐ། ཙ་ཊ་ཏ་ཀ་པ།  ཤ་ཥ་ས་རྣམས་སོ།།
ཐོག་མ་དང་མཐའ་མ་དག་གིའོ།།
ཐོག་མའི་ཡི་གེ་དང་མཐའ་མའི་ཡི་གེ་ལྷན་གཅིག་བརྗོད་པས་སྐབས་སུ་དེ་གཉིས་ཀྱི་བར་གྱི་ཡི་གེ་རྣམས་ལ་གོ་བར་བྱེད།
བསྡུ་བའི་མིང་ལ། ཧ་སའི་ཡི་གེ ཧ་བའི་ཡི་གེ ཙ་པའི་ཡི་གེ  ཛ་བའི་ཡི་གེ ཛྷ་བྷའི་ཡི་གེ ཁ་པའི་ཡི་གེ ཁ་སའི་ཡི་གེ  ཉ་མའི་ཡི་གེ  ཡ་པའི་ཡི་གེ ཨ་བའི་ཡི་གེ
ཧ་ས་རྣམས་ནི་གསལ་བྱེད་རྣམས་སོ།།
ཐོག་མའི་ཡི་གེ་ཧ་དང་མཐའ་མའི་ཡི་གེ་གཉིས་ལྷན་གཅིག་བརྗོད་པའི་དེ་གཉིས་ཀྱི་བར་གྱི་ཡི་གེ་རྣམས་ནི་གསལ་བྱེད་རྣམས་སོ།།
དབྱངས་ཀྱིས་དམན་པ་གསལ་བྱེད་དོ།།
དབྱངས་མེད་པ་སྟེ་སྲོག་མེད་ཁོ་ན་ཡིན་པ་ནི་གསལ་བྱེད་ཡིན།
ཨིཏ྄་ནི་བྱ་བའི་ཆེད་དུའོ།།
གསལ་བྱེད་རྣམས་ལ་སྲོག་ཏུ་ཨ་ཡིག་ཞུགས་པ་ནི་ངག་ལ་བརྗོད་བདེ་བར་བྱ་བའི་ཆེད་དུ་ཡིན།
གང་ཨིཏ྄འི་མིང་ཅན་དེ་ནི་དབྱིའོ།།
ཡི་གེ་མི་མཐོང་བ་ཕྱིས་བའོ།།
གཏན་དུ་ཕྱིས་ནས་ཡི་གེ་གཟུགས་མི་མཐོང་བར་བྱས་ཤིང་བསུབ་པ་ནི་དབྱི་བོའོ།
ཡི་གེ་རྣམ་པར་འགོག་པ་ནི་དབྱི་བ་ཙམ་མོ།།
ཡི་གེ་གཞན་དང་ནོར་བ་རྣམ་པར་འགོག་པའི་ཆེད་དུ་སྦྱར་བ་རྣམས་དབྱི་བའི་ཆོ་ག་ཡིན་མོད་ཀྱང་རྐྱེན་རང་གིས་ངོ་བོའི་ཆོ་ག་དང་བྱེད་པ་རྣམས་ཕྱིས་ན་འབྱུང་བས་ནི་དབྱི་བ་ཙམ་ཡིན།
གཉེན་དང་འདྲ་བ་ནི་ཨཱ་ག་མའོ།།
རྐྱེན་གང་ཞིག་གཉེན་ཉེ་གྲོགས་པོ་ནང་བཞིན་དགོས་པའི་ཚེ་ན་ཕན་འདོགས་པར་བྱེད་པ་ནི་ཨཱ་ག་མ་ཡིན། ཨཱ་ག་མའི་དོན་ནི་ལུང་ངམ་གློ་བུར་བའི་དོན་ཡིན།རང་རེའི་བོད་སྐད་དུ་བྱས་ན་ཚིག་ཕྲད་དང་འདྲ།
དགྲ་བ་དང་འདྲ་བ་ནི་ཀུན་ནས་བསྒྱུར་བའོ།།
ཡི་གེ་བསྒྱུར་བ་ནི་དགྲ་ཇག་གི་སྤྱོད་པ་དང་འདྲ་བར་ཡི་གེའི་གཟུགས་གཞན་ནས་གཞན་དུ་བསྒྱུར་བར་བྱེད།
དབྱངས་བར་ན་མེད་པའི་ཧ་ས་རྣམས་ཡང་དག་པར་སྦྱར་རོ།།
གསལ་བྱེད་སྲོག་མེད་གཉིས་དང་གསུམ་ལ་སོགས་པ་བརྩེགས་པ་དེ་ལ་ཡང་དག་པར་སྦྱོར་བ་ཞེས་བརྗོད།
ཀུ་ཙུ་ཊུ་ཏུ་པུ་སྡེ་བ་རྣམས་སོ།།
ཀུ་ཞེས་པའི་ཀ་སྡེ་གོ་བ་ལྟ་བུ་ཨུ་ཡིག་སྲོག་ཏུ་ཞུགས་པས་རང་རང་གི་སྡེ་བའི་ཡི་གེ་ལྔ་བོ་ཡོངས་སུ་གཟུང་བར་བྱ་བའི་དོན་ཡིན།
ཨར྄་ཨེཏ྄་ཨོ་ནཱ་མའི་ཡོན་ཏན་ནོ།།
ཨཱ་ཨཱར྄་ཨེེ་ཨོོ་འཕེལ་བའོ།།
མཐའི་དབྱངས་ལ་སོགས་པ་ཊིའོ།།
མཐའ་ལས་སྔ་མ་ཨུ་པ་དྷཱའོ།།
བྱིངས་སམ་རྐྱེན་ནམ་མིང་གི་མཐའི་གསལ་བྱེད་སྲོག་མེད་ཀྱི་ཡི་གེ་ཁོ་ནའི་སྔོན་མ་ན་ཡོད་པའི་དབྱངས་དེ་ལ་ཨུ་པ་དྷཱ་ཞེས་བརྗོད།
ཕ་རོལ་ཏུ་བརྩེགས་པ་སོགས་མེད་པའི་ཐུང་ངུ་ནི་ཡང་བའོ།།
ཕ་རོལ་ཏུ་བརྩེགས་པ་དང་རྣམ་བཅད། རྗེས་སུ་ང་རོ་སོགས་མེད་པའི་ཐུང་ངུ་ནི་ཡང་བའི་ཡི་གེ་ཡིན།
དབྱངས་ཀྱི་མཚམས་སྦྱོར།
དབྱངས་ལ་ཨིཡ྄འོ།།༼ད་དྷི   ཨཱ་ན་ཡ༽ ཚུར་མཐའ་ལ་ཨི་ཡིག་རིང་ཐུང་གང་བྱུང་ཡང་ཕ་རོལ་ལ་དེ་དང་འདྲ་བ་མ་ཡིན་པའི་དབྱངས་ཡིག་བྱུང་ཚེ་ཚུར་མཐའི་ཨི་ཡིག་ཨ་ཡ྄་རུ་འགྱུར།
ཧ་ས་ལ་ར་ཧ་མ་ཡིན་པའི་ཧ་ས་རྣམས་སོ།།༼ ད་དྷ྄ཡ྄   ཨཱ་ན་ཡ༽
ཕ་རོལ་ཏུ་ཧ་སའི་ཡི་གེ་བྱུང་ན། ཚུར་མཐའ་ལ་ར་ཧ་གཉིས་མ་ཡིན་པའི་ཧ་སའི་ཡི་གེ་རྣམས་གང་བྱུང་བ་དེ་གཉིས་སུ་འགྱུར། ཛྷ་བྷ་ལ་ཛ་བ་རྣམས་སོ།།༼དདྷ྄དྷ྄ ཡ྄    ཨཱ་ན་ཡ    ༽
ཚུར་མཐའི་ཧ་ས་དབྱངས་མེད་རྣམས་ཕ་རོལ་གྱི་དབྱངས་སམ་གསལ་བྱེད་དབྱངས་ལྡན་གང་ཡོད་པ་དེ་དང་ཡང་དག་པར་སྦྱོར་རོ།།
ར་ལས་ཡ་བ་གཉིས་སོ།༼ གོོ་རཱི  ཨ་ཏྲཿ  ༽
ཚུར་མཐའ་ལ་དབྱངས་སྔོན་ན་ཡོད་པའི་ར྄་ཡིག་བྱུང་ཚེ། ཕ་རོལ་གྱི་ཡ྄་དང་བ་དག་གཉིས་སུ་འགྱུར། ༼དབྱངས་ལ་༽ཨུཝ྄འོ། རྀ་ར྄འོ།ལྀ་ལ྄འོ།༼མ་དྷུ ཨ་ཏྲཿ   པི་ཏྲྀ   ཨརྠཿ   ལྀ  ཨ་ནུ༽
རང་དང་མི་འདྲ་བའི་དབྱངས་ཕ་རོལ་ལ་བྱུང་ན་ཚུར་མཐའི་ཨུ་ཡིག་ཝ྄་དང་རྀ་ཡིག་ར྄། ལྀ་ཡིག་ལ྄་རུ་འགྱུར་འགྲོ།
ཨེ་ཨཡ྄འོ། ཨོཨབ྄འོ། ༼ནེ  ཨ་ནཾ  བྷོ  ཨ་ཏི༽
དབྱངས་གང་རུང་ཕ་རོལ་ལ་བྱུང་ན་ཚུར་མཐའི་ཨེ་ཡིག་ཨ་ཡ྄་དང་། ཨོ་ཡིག་ཨ་ཝ་རུ་འགྱུར་འགྲོ
གསལ་བྱེད་ལ་དབྱངས་རྣམས་མཚམས་སྦྱོར་བ་མ་ཡིན་ནོ།༼གོ ཡུ་ཏིཿ༽
དབྱངས་ཕ་རོལ་ལ་ཚུ་རོལ་གྱི་དབྱངས་མཚམས་སྦྱོར་བ་ཡིན་གྱི།གསལ་བྱེད་ཕ་རོལ་ལ་དབྱངས་ཚུ་རོལ་རྣམས་མཚམས་སྦྱོར་བ་མ་ཡིན།
ཨེེ་ཨཱཡ྄འོ། ཨོོ་ཨཱ་བའོ།༼ནེེ ཨ་ཀཿ   ཏོོ ཨི་ཧ༽
དབྱངས་གང་རུང་ཕ་རོལ་ལ་བྱུང་ན་ཚུ་རོལ་གྱི་ཨེེ་ཨ་ཡ྄་དང་ཨོོ་ཨ་ཧ྄་རུ་འགྱུར་འགྲོ
ཚིག་མཐའི་ཡ་བ་དག་ཡང་ན་དབྱིའོ།
ཨེེ་ཡིག་ཨཱ་ཡ྄་རུ་བསྒྱུར་བ་ལ་སོགས་པ་རྣམས་ཀྱི་ཡ྄་ཡིག་དང་ཝྲ་ཡིག་ཡང་ན་དབྱི་བར་བྱ།
ཕྱིས་བ་ལ་སླར་མཚམས་སྦྱོར་བ་མ་ཡིན་ནོ།།༼ཧེ་ས་ཁེ ཨི་ཏི༽
ཡང་སྡེབ་སྦྱོར་གྱི་དགོས་དབང་གིས་སླར་ཕ་རོལ་གྱི་དབྱངས་དང་མཚམས་སྦྱོར་བ་ཡང་ཡོད།
ཨེཏ྄་ཨོ་ཏ྄་ལས་ཨཏ྄འོ།༼ཏེ  ཨ་ཏྲཿ༽
ཚུ་རོལ་གྱི་ཚིག་མཐར་ཨེཏ྄་དང་ཨོཏ྄་གནས་བའི་ཚེ། ཕ་རོལ་ལ་ཨ་ཡིག་ཐུང་ངུ་བྱུང་ན་དབྱི་བར་བྱ། འདྲ་བའི་ཡི་གེ་ལ་ལྷན་གཅིག་ཏུ་རིང་བའོ།།༼ཤྲཱདྡྷཱ  ཨ་ཏྲཿ༽
ཚུ་རོལ་མཐའ་ལ་ཨ་སོགས་མཚུངས་བའི་ཡི་གེ་རྣམས་བྱུང་བ་ལ།ཕ་རོལ་ཏུ་རང་དང་འདྲ་བའི་ཡི་གེ་བྱུང་ན།གཉིས་ཀ་ལྷན་གཅིག་ཏུ་འདུས་ནས་རིང་བོར་འགྱུར་འགྲོ
ཨ་ཨི་ལ་ཨེའོ། ཨ་ཨུ་ལ་ཨོའོ།༼   ཏ་བ ཨི་དཾ       གཾ་གཱ ཨུ་ད་ཀཾ༽
ཚུར་མཐའི་ཨ་ཡིག་རིང་ཐུང་དང་ཕ་རོལ་གྱི་ཨི་ཡིག་རིང་ཐུང་གཉིས་ཀ་འདུས་བ་ལས་ལྷན་གཅིག་ཏུ་ཨེ་ཡིག་ཏུ་འགྱུར་ལ། ཚུར་མཐའི་ཨ་ཡིག་རིང་ཐུང་དང་ཨུ་ཡིག་རིང་ཐུང་གཉིས་ཀ་འདུས་བ་ལས་ལྷན་གཅིག་ཏུ་ཨོ་ཡིག་ཏུ་འགྱུར་འགྲོ
༼ཨ༽ རྀ་ཨར྄འོ།ལ་ལར་ཨཱར྄འོ།༼རྀ་ཎ རྀ ཎཾ༽
ཚུར་མཐའི་ཨ་ཡིག་རིང་ཐུང་དང་ཕ་རོལ་གྱི་རྀ་ཡིག་གཉིས་འདུས་བ་ལས་ལྷན་གཅིག་ཏུ་ཨར྄་དུ་འགྱུར་ལ།ཡང་ན་ཨཱར྄་དུ་འགྱུར།
༼ཨ༽ལྀ་ཨ་ལའོ། ༼ཏ་བ  ལྀ་ཀཱ་རཿ༽
ཚུར་མཐའི་ཨ་ཡིག་རིང་ཐུང་དང་ཕ་རོལ་གྱི་ལྀ་ཡིག་གཉིས་འདུས་བ་ལས་ལྷན་གཅིག་ཏུ་ཨལ྄་དུ་འགྱུར།
ཨེ་ཨེེ་ཨེེའོ། ཨོ་ཨོོ་ཨོོ།༼ཏ་བ ཨེཥཱ   ཏ་བ ཨོ་ད་ནཾ༽
ཨོཥྠ་དངཨོ་ཏུ་དག་གི་ཡང་ནའོ།།༼བིམྦ  ཨོཥྠ   སྠུ་ལོ  ཨོ་ཏུ༽
ཚུར་མཐའི་ཨ་ཡིག་ནི་ཕ་རོལ་གྱི་ཨོཥྠ་དང་ཨོ་ཏུ་ཚིག་སྡུད་ཅན་དང་འདུས་བ་ལས་ཨོོ་ཀེ་ཤ་ཅན་དུ་མི་འགྱུར་བར་ཡང་ན་ཨོ་རུ་འགྱུར།
རང་བཞིན་དུ་གནས་པའི་མཚམས་སྦྱོར།
ཨ་མཱི་མ་ཡིན་ནོ།།༼ཨ་མཱི ༽
ཚུར་མཐའ་ཨཱ་མི་དང་ཕ་རོལ་ལ་དབྱངས་ཡིག་བྱུང་ན་མཚམས་སྦྱོར་ཐོབ་པ་མ་ཡིན། ཨྰི་ཨཱུ་ཨེ་གཉིས་ཉིད་ལ་འོ།།༼ཨགྣཱིཨ་ཏྲ མེ་དག་འདིར པ་ཊཱུ་ཨ་ཏྲ གྲུང་བོ་དག་འདིིར ཨཱ་ལེ ཨཱ་ན་ཡ  ཕྲེང་བ་དག་ལོངས་ཤོག༽
ཨ་ཨོ་ནི་པ་ཏའོ།༼ཨཱ་ཨེ་ཝཾ་མ་ནྱ་སེ ནོ་ཨ་ཏྲ་སྠཱ་ཏ་བྱཾ ཨ་ཨེ་ཧི ཨི་ཨིནྡྲ་པ་ཤྱ  ཨུ་ཨུཏྟི་ཥྠ༽
ངེས་ཚིག་གི་ཨཱ་དང་ཨོ་ཡིག་ནི་པཱ་ཏ་རྣམས་དང་། ཧ་ས་དང་དབྱངས་རྐྱང་བ་རྣམས་ཀྱང་མཚམས་སྦྱོར་ཐོབ་པ་མ་ཡིན་ནོ།
པླུ་ཏའོ།༼ཧེ་དེ་བ་དཏྟ྅ཨེ་ཧི ཀྱེ་ལྷས་བྱིན་ཚུར་ཤོག༽
ཚུ་རོལ་མིང་མཐར་པླུཏ་བྱུང་བ་ལའང་ཕ་རོལ་གྱི་དབྱངས་ལ་མཚམས་སྦྱོར་བ་མ་ཡིན་།
རྒྱང་རིང་བོར་འབོད་པ་ལའང་ཊི་པླུཏ་འོ།།༼༽
པླུཏ་དེ་གང་དུ་ཐོབ་ཅེ་ན། རྒྱང་རིང་བོར་འབོད་པ་ལ་དང་། འང་སྒྲས། སྐད་གསངས་མཐོན་པོར་ཀློག་པ་དང་། གླུ་ལེན་པ་སོགས་ཀྱི་མིང་མཐའི་ཊིའི་བླུཏ་འགྱུར་རོ།།
གསལ་བྱེད་ཀྱི་མཚམས་སྦྱོར།
ཙ་པ་རྣམས་ཨ་བ་ལ་ཛ་བ་རྣམས་སོ།།༼ཥཊ྄ ཨ་ཏྲཿ  དྲུག་འདིར བཱ་ཀ྄ ཡ་ཐཱ བདེ་པའི་ཚིག ཝཀ྄ ཨཱི་ཤྭ་ར ངག་གི་དབང་ཕྱུག༽
ཚུར་མཐའ་ཙ་པའི་ཡི་གེ་བྱུང་ན་དེའི་ཕ་རོལ་ལ་ཨ་བའི་ཡི་གེ་བྱུང་བ་ལ།ཚུ་རོལ་གྱི་ཙ་པའི་ཡི་གེ་གོ་རིམ་ལྟར་རང་སྡེའི་གསུམ་པ་ཛ་བ་རྣམས་སུ་འགྱུར། ཉ་མ་ལ་ཡང་ན་ཉ་མ་རྣམས་སོ།༼༽
ཚུར་མཐའ་ཙ་པའི་ཡི་གེ་ནི་དེའི་ཕ་རོལ་ལ་ཨ་བའི་བྱེ་བྲག་ཉ་མ་བྱུང་ན་རང་དང་སྡེ་བ་གཅིག་པའི་ལྔ་བ་ཉ་མ་རྣམས་སུ་འགྱུར།ཡང་ན་མི་འགྱུར་བར་སྤྱི་མདོ་ལྟར་སྒྲུབ་པར་བྱ།
ཧའི་ཛྷ་བྷ་རྣམས་སོ།།༼༽
ཚུ་རོལ་ཚིག་མཐར་ཙ་པ་བྱུང་ན་དེའི་ཕ་རོལ་གྱི་ཐོག་མ་ཧ་ཡིག་བྱུང་བ་ནི་མཐའི་ཙ་པའི་གྲངས་མཚུངས་ཀྱི་ཛྷ་བྷ་རྣམས་སུ་ཡང་ན་འགྱུར།
སྟུའི་ཤྩུ་རྣམས་ཀྱི་ཤྩུའོ།།༼༽
ཚུ་རོལ་གྱི་ཚིག་མཐའི་ས་ཡིག་དང་།ཏུ་ཞེས་བ་ཏ་སྡེའི་ཡི་གེ་ལྔ་པོ་གང་རུང་ཡོད་པ་ལ།ཕ་རོལ་དུ་ཤ་ཡིག་དང་ཙུ་ཞེ་ཙ་སྡེའི་ཡི་གེ་ལྔ་བོ་རྣམས་གང་རུང་བྱུང་ན་ཚུ་རོལ་གྱི་ཤ་ཡིག་དང་།ཏ་སྡེའི་ལྔ་བོ་ཙ་སྡེ་ལྔའི་གྲངས་མཚུངས་སུ་འགྱུར།ཕན་ཚུན་ལྡོག་ནཡང་དེ་བཞིན་དུ་འགྱུར།
ཤ་ལས་མ་ཡིན་ནོ།།༼༽
འོན་ཀྱང་ཚུ་རོལ་ཏུ་ཤ་ཡིག་བྱུང་བ་ལ་ཕ་རོལ་ཏུ་ཏ་སྡེ་བྱུང་ཡང་ཙ་སྡེར་འགྱུར་བ་མ་ཡིན།
ཥ་ཊུ་རྣམས་ཀྱི་ཥ་ཊུའོ།།༼༽
ཏུའི་ལ་ལ་ལའོ།༼༽
ཚུ་རོལ་ཚིག་མཐར་ཏ་དང་ན་ཡིག་བྱུང་ཞིང་ཕ་རོལ་ལ་ལ་ཡིག་བྱུང་ན་ལ་ཉིད་དུ་བསྒྱུར།
ཥ་ལས་མ་ཡིན་ནོ།།༼༽
མཐའི་ཊི་ལས་སོ།།༼༽
ན྄་ཚ་ཏ་ལ་སཀ྄འོ།༼༽
ཤ་ལ་ཙཀ྄་ཡང་ན་འོ།༼༽
ཐུང་ངུ་ལས་ང་ན྄་རྣམས་དབྱངས་ལ་གཉིས་སོ།༼༽
ཚ་ཡིའོ།༼༽
ཁ་ས་ལས་ཛྷ་ས་རྣམས་ཀྱི་ཙ་པ་རྣམས་སོ།།༼༽
མའའི་རྗེས་སུ་ང་རོའོ།༼༽
ཚིག་མཐའ་དང་ཛྷ་ས་དག་ལ་ཡང་ནའོ།༼༽
ཛྙཱི་སྡེབ་སྦྱོར་ལའོ།༼༽
ཡ་བ་ལ་ཡ་མ་ཡང་ན་འོ།༼༽
ཡ་བ་ཕ་རོལ་ལ་ཡ་བ་་ལ་ཡང་ནའོ།༼༽
རྣམ་བཅད་ཀྱི་མཚམས་སྦྱོར།
རྣམ་པར་བཅད་བྱའི་སའོ།༼ཀཿ ཏ་ནོ་ཏི ཀཿ  ཙ་ནོ་ཏི  གང་རྒྱས་བར་བྱེད་དང་སུ་སྤྱོད་པར་བྱེེད༽
ཚུ་རོལ་གྱི་རྟགས་མཐར་རྣམ་བཅད་ཡོད་ན་དེའི་ཕ་རོལ་ལ་ཁ་ས་སྒྲ་མེད་ཀྱི་ཡི་གེ་བྱུང་ན་རྣམ་བཅད་དེ་ཉིད་ས྄་རུ་འགྱུར་འགྲོ
ཤ་ཥ་ས་ལ་ཡང་ན་འོ།༼ཀཿ ཤེ་ཏེ  ཀཿ  ཥཎ྄ེཌ   ཀཿ སཱ་དྷུཿ སུ་ཉལ། གང་ལེགས དུམ་བུ་གང༽
དམིགས་བསལ། ཁ་སའི་ནང་ཚན་གྱི་ཡི་གེ་ཤ་ཥ་ས་གསུམ་ཕ་རོལ་ལ་བྱུང་ན་ཚུར་མཐའི་རྣམ་བཅད་ས྄་རུ་འགྱུར་ལ། ཡང་ན་རང་སོར་གནས་ཀྱང་ཆོག་གོ
ཀུ་པུ་དག་ལ་ྈྐྉྤ་དག་ཡང་ན་འོ།༼ཀཿ ཀ་རོ་ཏི ཀཿ ཁ་ལུ ཀཿ པ་ཋ་ཏི ཀཿ ཕ་ལ་ཏི  ཨི་བྱེད། ངན་པ་གང་།  གང་ཀློག་པར་བྱེད། གང་འབྲས་བུ་བྱེད༽
ཕ་རོལ་ལ་ཁ་སའི་ནང་ཚན་ཀ་ཁ་དང་པ་ཕ་གཉིས་བྱུང་ན། ཚུར་མཐའི་རྣམ་བཅད་དེ་ནི་ྈྐྉྤ་དག་ཏུ་ཡང་ན་འགྱུར། ཡང་ན་མི་འགྱུར་བར་སྤྱི་མདོ་ལྟར་སྒྲུབ་ཀྱང་རུང་།
རྣམ་བཅད་ལས་བྱུང་བའི་ཀ་ཁ་དང་པ་ཕ་བརྗོད་དོན་ཡིན་པས་ཕྱིས་བར་བྱ། བཱ་ཙའི་པ་ཏི་ལ་སོགས་པ་རྣམས་སོ།
དམིགས་བསལ་དུ་བཱ་ཙཿ པ་ཏི་ལ་སོགས་པའི་མིང་གི་སྒྲ་རྣམས་ཚིག་ཕྲད་དུ་བཤད་པའི་ཕྱིར་ན། མདོ་གོང་མ་ལྟར་མི་འགྱུར་བར་བྱེ་བྲག་མེད་པར་ས྄་རུ་བསྒྱུར་བར་བྱ། མདོ་གཞན་ནས་བཤད་པའི་ནི་པཱ་ཏ་རྣམས་ཀྱང་དེ་དག་གི་ལུགས་བཞིན་དུ་བྱའོ།། ཨ་ཧན྄འི་རཱ་ཏྲི་མ་ཡིན་རྣམས་ལ་ར྄འོ།༼༽
ཨ་ཧན྄འི་ན྄་ཡིག་ས྄་རུ་བསྒྱུར་ཏེ་ས྄་དེ་ཡང་རྣམ་བཅད་ཀྱི་གཟུགས་སུ་བསྒྱུར་ནས་ཚིག་ཏུ་གྲུབ་པའི་མཐའི་རྣམ་བཅད་ནི་ཕ་རོལ་ཏུ་རཱ་ཏྲི་སོགས་མ་ཡིན་པ་བྱུང་ན་རྲ་རུ་འགྱུར། ཨཏ྄་ལས་ཨཏ྄་ལ་ཨུ་འོ།༼ཀཿ ཨརྠ  དོན་གང་།༽
ཚུ་རོལ་གྱི་ཨ་ཐུང་མཐའི་རྣམ་བཅད་ལ་ཕ་རོལ་ལ་ཡང་ཨ་ཐུང་བྱུང་ན། བར་གྱི་རྣམ་བཅད་དེ་ཨུ་རུ་འགྱུར། ཧ་བ་ལའོོ།༼ཀཿ  ག་ཏཿ  གང་ལ་འགྲོ  དེ་བཿ ཡཱ་ཏི། ལྷ་ཐོབ་བོ། མ་ནཿ ར་ཐཿ ཡིད་ཀྱི་ཤིང་རྟ༽
ཨ་ཐུང་མཐའི་རྣམ་བཅད་ནི་དེའི་ཕ་རོལ་ལ་ཧ་བའི་ཡི་གེ་བྱུང་ན་ཨུ་ཡིག་ཏུ་འགྱུར་འགྲོ།
ཨཱ་ལས་ཨ་བ་ལ་་དབྱི་འོ།༼དེ་བཱཿ  ཨ་ཏྲཿ ལྷ་རྣམས་འདིར། བཱ་ཏཱཿ བནྟིཿ རླུང་བཞོན༽
ཚུ་རོལ་ཨྰ་ཡིག་རིང་མཐའི་རྣམ་བཅད་ནི་དེའི་ཕ་རོལ་ལ་ཨ་བའི་ཡི་གེ་བྱུང་ན་དབྱི་བར་བྱ། དབྱངས་ལ་ཡ྄་ཉིད་ཡང་ན་འོ།༼དེ་བཱཿ ཨ་ཏྲཿ ལྷ་རྣམས་འདིར༽ དམིགས་བསལ་དུ་ཚུ་རོལ་ཨཱ་ཡིག་རིང་མཐའི་རྣམ་བཅད་ནི་དེའི་ཕ་རོལ་དབྱངས་ཡིག་བྱུང་ན་ཡ྄་ཉིད་་དུ་ཡང་ན་འགྱུར།ཡང་ན་གོང་ལྟར་རྣམ་བཅད་ཕྱིས་བ་ལ་མཚམས་མི་སྦྱོར།
བྷོས྄་ལས་སོ།
མདོ་འོག་མའི་དམིགས་བསལ་དུ་བྷོས྄་ལ་སོགས་པའི་ས྄འི་རྣམ་བཅད་ནི།དེའི་ཕ་རོལ་ཨ་བའི་ཡི་གེ་བྱུང་ཡང་ར྄་རུ་མི་འགྱུར་བར་དབྱི་བར་བྱ། ན་མིན྄་ལས་ར྄འོ།༼ཨ་གྣིཿ ཨཏྲཿ  མེ་འདིར། པ་ཊུཿ ཡ་ཛ་ཏེ མཁས་པའི་ལྷ་མཆོད༽
ཚུ་རོལ་ན་མིན྄འི་ཡི་གེ་མཐའི་རྣམ་བཅད་ནི་ཨ་བའི་ཡི་གེ་ཕ་རོལ་ལ་བྱུང་ན་ར྄་རུ་འགྱུར།
ཨུ་ཥས྄འི་བུདྷ་ལ་ར་འོ།།༼ཨུ་ཥས྄ བུདྷ སྔོན་ནས་གསལ་བ༽
ཁ་ཡིག་གི་རང་བཞིན་ཅན་གྱི་ཁ་པ་ལ་ཡང་ནའོ།༼གཱིཿ པ་ཏིཿ སྨྲ་བའི་བདག་པོ དྷཱུཿ པ་ཏིཿ ས་ཡི་བདག་པོ༽
ངོ་བོ་ར་ཡིག་ལས་བྱུང་བའི་མཐའི་རྣམ་བཅད་ནི།དེའི་ཕ་རོལ་ལ་ཁ་པའི་ཡི་གེ་བྱུང་ན་ར྄་རུ་འགྱུར་འགྲོ།ཡང་ན་སྤྱི་མདོ་ལྟར་སྒྲུབ་པར་བྱ།ཀུ་པུ་དག་ལ་ཞེས་བ།
ར་ལས་སོ།༼པྲཱ་ཏཱཿ ཨ་ཏྲཿ ཐོ་རེངས་འདིར  ཨནྟཿ ག་ཏཿ ནང་དུ་འགྲོ༽
ངོ་བོ་ར྄་ཡིག་ལས་བྱུང་བའི་མཐའི་རྣམ་བཅད་ནི་ནཱ་མིན྄་གྱི་མཐའ་མ་ཡིན་ཀྱང་ཨ་བའི་ཡི་གེ་ཕ་རོལ་ལ་བྱུང་ནའང་ར྄་རུ་འགྱུར།
ར་ལ་དབྱི་སྟེ་རིང་བོའང་ངོ།༼པུ་ནཿ རཱ་མ་ཏེ སླར་ཡང་རྩེད་མོ་བྱེད ཤུཀྟིཿ རཱུ་པྱཱཏྨ་ནཱ་བྷཱ་ཏི ཉ་ཕྱིས་དངུལ་གྱི་བདག་ཉིད་དུ་་སེམས་པར་བྱེད༽
ར྄་ཡིག་ལས་བྱུང་བའི་རྣམ་བཅད་ནི་ར་ཡིག་ཕ་རོལ་ལ་བྱུང་ན་དབྱི་ཞིང་།དེའི་དབྱངས་སྔོན་མའང་རིང་བོར་འགྱུར།
ས་དང་ཨེ་ཥ་ལས་ཧ་ས་ལའོ།༼སཿ ཨ་ར་ཏི  ཨེ་ཥཿ ཧ་ས་ཏི དེ་སྤྱོད་པར་བྱེད། འདི་དང་འགྲོགས་པར་བྱེད།༽
དེ་སྒྲའི་སྐད་དོད་ས་དང་འདི་སྒྲའི་སྐད་དོད་ཨེ་ཥ་གཉིས་ཀྱི་མཐའི་རྣམ་བཅད་ནི་རྟག་ཏུ་དབྱི་བར་བྱ།
མིང་ལས་ཚིག་ཏུ་སྒྲུབ་པ།
སི་ལ་སོགས་པའི་རྣམ་དབྱེ་ནི་མིང་ངམ་རྟགས་མཐའ་དེ་དག་ཁོ་ནར་འཇུག་པ་ལས་བྱིངས་དངོས་ཀྱི་མཐར་མི་འཇུག
གངས་ཆེན་མཛོད་ལྔ་
meaning[ Snow Land Five Treasures ] གངས་ཆེན་མཛོད་ལྔ་ ནི་ཨེ་ཤེ་ཡ།གངས་རི་ དེའི་མཐོ་ཚད་རྒྱ་མཚོའི་ངོས་ལས་སྨི་ 8586m
གཏམ་པད་མའི་ཚལ་གྱི་ཟློས་གར་
《གཏམ་པདྨའི་ཚལ་གྱི་ཟློས་གར》ཞེས་པའི་རབ་རྟོག་གི་སྒྲུང་རྩོམ་འདི་ནི་དུས་རབས་བཅུ་དགུ་པའི་དུས་དཀྱིལ་ཙམ་དུ་རྫ་དཔལ་སྤྲུལ་ཨོ་རྒྱན་འཇིགས་མེད་ཆོས་ཀྱི་དབང་བོ་སྡེ་དགེ་འདན་ཁོག་པདྨ་ཤེལ་གྱི་བྲག་ཕུག་ན་སྐུ་མཚམས་བཞུགས་དུས། འདན་གཟིམ་དཔོན་གྱི་བུ་བཀྲ་ཤིས་དགེ་ལེགས་དང་། འཇུ་ཚང་མགོན་པོ་དར་རྒྱས་ཀྱི་བུ་མོ་ལོ་ཉེར་ལྔ་ལོན་པ་དེ་གཉིས་ཁྱིམ་ཐབ་བཟུང་ནས་ཅུང་མ་འགོར་བའི་སྐབས་དེར། འདན་ཁོག་ལ་སོགས་ཡུལ་སྤྱི་ལ་ནད་ཡམས་སྐེ་སྐྲངས་བྱུང་སྟེ་འཇུ་ཚང་མགོན་པོ་དར་རྒྱས་ཀྱི་བུ་མོ་གཙོ་བྱས་པའི་མི་མང་པོ་ཞིག་འཆི་འདས་བྱུང་བས།  གཟིམ་དཔོན་གྱི་བུས་རང་གི་ཆུང་མའི་འདས་རྐྱེན་ལ་བརྟེན་ནས་དཔལ་སྤྲུལ་རིན་པོ་ཆེའི་མདུན་དུ་རབ་ཏུ་བྱུང་བ་ཡིན། དེ་གཞིར་བཟུང་ནས་རྩོམ་པ་པོས་གཟིམ་དཔོན་གྱི་བུ་ཁྱོ་ཤུག་གཉིས་གསེར་སྦྲང་དང་གཡུ་སྦྲང་ཁྱོ་ཤུག་གཉིས་ལ་རྟོག་བཟོ་བྱས་ཏེ་མི་ཚེའི་མྱོང་བརྒྱུད་སོགས་ཇི་བཞིན་བྲིས་ཡོད་དེ།  ཐོག་མར་མི་རྟག་འཁོར་བའི་ཆོས་ལ་ཡིད་མུག  དེ་ནས་དྲང་སྲོང་དོན་ཀུན་གྲུབ་པའི་དྲུང་དུ་ཕྱིན་ནས་གུས་པའི་ཕྱག་གིས་བཏུད། སྦྲང་རྩིའི་རོ་མངར་གྱི་མཆོད། སྙན་པའི་གཏམ་གྱིས་མདུན་བསུས་ནས་དམ་པའི་ཆོས་ཤིག་གསུང་བར་གསོལ་བ་བཏབ། དྲང་སྲོང་གིས་དགྱེས་པའི་མདངས་ཕྱུང་། སྐུ་ཡི་ཟིལ་བསྐྱེད། གསུང་གི་དཔངས་བསྟོད་ནས“ཕྱི་སྣོད་སྣོད་ཀྱི་འབྱུང་བའི་ཁམས་མི་རྟག །ནང་བཅུད་སྐྱེ་འགྲོ་སེམས་ཅན་ཚེ་མི་རྟག”ཅེས་མི་རྟག་པའི་རང་བཞིན་དང་། “འཆི་བའི་རྐྱེན་མང་འཚོ་རྐྱེན་ཉུང་བ་ཞིག”ཅེས་འཆི་རྐྱེན་མང་ལ་གསོན་རྐྱེན་ཉུང་བའི་ཚུལ། གཞན་ད་དུང་འཁོར་བ་རུ་བདེ་བ་མེད་ཚུལ་དང་། དེ་ལས་ངེས་པར་ཐར་དགོས་ཚུལ། ཐར་བ་ལ་བསླུ་བ་མེད་པའི་སྐྱབས་ནི་དཀོན་མཆོག་གསུམ་ཡིན་ཚུལ་སོགས་མང་དུ་གསུངས་སོ། ། ཉིན་ཞིག ངག་སྙན་གྱིས་མེ་ཏོག་གི་ཟིལ་མངར་འཐུང་ཞིང་། འདབ་ཡངས་ཀྱིས་ནམ་མཁའ་ལ་འཕུར་ལྡིང་གཡོ་བའི་སྐབས་ཤིག་ལ། ནམ་མཁའ་ནས་སྤྲིན་ནག་འཁྲུགས་ཏེ་ཉི་མའི་འོད་ཟེར་བསྒྲིབས་པས་པད་ཁ་ཟུམ་པ་དང་ངག་སྙན་པད་མའི་སྦུབས་སུ་འཐུམས། འདབ་ཡངས་ཀྱིས་རང་གི་སྙིང་གྲོགས་ངག་སྙན་སྐྱོབ་ཆེད་དུད་འགྲོའི་གནས་སུ་ཕྱིན་ཏེ། མཆིལ་བའི་ཚོགས་དཔོན་དང་། སྦལ་བ། སྦྲུལ། ཁུ་བྱུག སྡོམ་ནག་སོགས་ལ་སྐྱབས་བཅོལ་སྐབས་སེར་བ་བབས་ནས་མེ་ཏོག་རྣམས་ཤ་འོད་ཆུ་ལོག་གིས་མནན་ཏེ་ངག་སྙན་འཆི་ལམ་དུ་བརྫངས། དེ་ནས་འདབ་ཡངས་ཀྱིས་ཚེ་མི་རྟག་པ་དང་འཁོར་བའི་ཉེས་དམིགས་ཚོར་ཏེ་ཡིད་ཤིན་ཏུ་སྐྱོ་ཞིང་། བྲམ་ཟེའི་ཁྱེའུ་པདྨ་དགྱེས་པའི་མདུན་སར་བཅར་ཏེ་ཆོས་ཞུས། པདྨ་དགྱེས་པའི་རྗེས་སུ་བཟུང་ནས་མི་ཚེ་མི་རྟག་པའི་ཚུལ་དང་། འཁོར་བ་ན་བདེ་བ་མེད་པ། ཆོས་དང་ཆོས་མིན་གྱི་དབྱེ་བ་སོགས་གསལ་བོར་གསུངས་པ་དང་། འདབ་ཡངས་རང་ཉིད་ཀྱིས་ཀྱང་བསླབ་བྱ་སྙིང་གི་ཐུར་མ་བདེན་པར་བཟུང་སྟེ་རྩ་བའི་བླ་མ་དང་མཉམ་དུ་ཡང་དག་པའི་དམ་པའི་ལྷ་ཆོས་ལ་ཞུགས་ཏེ་སྡུག་སྤོང་དགེ་སྒྲུབ་ལ་འབད་པ་བྱས།
བརྩམས་ཆོས་དབྱེ་ཞིབ།
བརྩམས་ཆོས་འདིའི་བསྟན་བྱ་ནི་ངག་སྙན་གྱི་བདེ་སྡུག་བརྗོད་པ་བརྒྱུད་ནས་རང་བྱུང་ཁམས་ཀྱི་གནོད་འཚེའི་མདུན་དུ་མིའི་སྟོབས་ཤུགས་ནི་ཧ་ཅང་ཉམ་ཆུང་བ་ཞིག་ཡིན་པར་བསྟན་པ་དེ་རེད། དེ་བས་བརྩམས་ཆོས་འདིར་འཆི་རྐྱེན་མང་ལ་གསོན་རྐྱེན་ཉུང་བ། ཚེ་མི་རྟག་པ་དང་། འཁོར་བ་ན་བདེ་བ་མེད་པ། འཁོར་བ་ལས་ཐར་འདོད་ན་ངེས་པར་ཆོས་ཉམས་སུ་ལེན་དགོས་པ། ཆོས་ཉམས་སུ་མ་བླངས་ན་འཁོར་བ་རུ་ཡུན་ནས་འཁྱམས་ཏེ་སྡུག་བསྔལ་སྣ་ཚོགས་ཤིག་མྱང་དགོས་པ་སོགས་དྲིལ་སྒྲོག་བྱས་ཡོད། བརྩམས་ཆོས་འདིར་ཚིག་འབྲུ་མང་པོ་བཀོལ་ནས་ཐད་ཀར་ཆོས་ལུགས་ཀྱི་ལྟ་བ་དེ་རིགས་དྲིལ་སྒྲོག་བྱས་ཡོད་པ་ནི། དཔེར་ན་དྲང་སྲོང་དོན་ཀུན་གྲུབ་པས་ཆོས་ཞུ་རུ་འོངས་པའི་འདབ་ཡངས་དང་ངག་སྙན་གཉིས་ལ། “ཨེ་མ་འཁྲུལ་སྣང་འཁོར་བའི་འཇིག་རྟེན་པ། །
འདུས་བྱས་སྙིང་པོ་མེད་ལ་རྟག་པར་འཛིན། །
ཕྱི་སྣོད་སྣོད་ཀྱི་འབྱུང་བའི་ཁམས་མི་རྟག །
ནང་བཅུད་སྐྱེ་འགྲོ་སེམས་ཅན་ཚེ་མི་རྟག །
བར་དུ་དུས་བཞི་ནམ་ཟླའི་དཔལ་མི་རྟག །
རྒྱལ་དང་དེ་སྲས་དམ་པའི་སྐྱེས་བུ་ཡང་། །
མི་རྟག་མྱ་ངན་འདའ་ཚུལ་སྟོན་ལ་གཟིགས། །
སྲིད་ན་ཆེ་བའི་ཚངས་དབང་སྐྱེ་རྒུའི་བདག །
འཆི་བདག་ཞགས་པས་འདེབས་པ་ལྟ་ཅི་སྨོས། །
འཆི་བདག་ནམ་འོང་མེད་དོ་འགྲོ་བ་ཀུན། །
སུ་ལའང་ནམ་འཆི་འདིར་འཆིའི་ངོས་བཟུང་མེད། །
འཆི་བའི་རྐྱེན་མང་འཚོ་རྐྱེན་ཉུང་བ་ཞིག །
དེས་ན་མྱུར་དུ་ཆོས་ལམ་མ་གཉེར་ན། །
འཆི་ངེས་བཤས་རར་ཚུད་པའི་དུད་འགྲོ་བཞིན། །
ཨེ་མ་ཤི་ནས་མེད་དུ་མི་འགྲོ་སྟེ། །
འགྲོ་ཞིང་འཁོར་བའི་གནས་འདིར་སྐྱེ་བ་ལེན། །
བསམ་བློའི་རང་བཞིན།
རབ་རྟོག་སྒྲུང་རྩོམ་འདིར་འདན་གཟིམ་དཔོན་བུ་བཀྲ་ཤིས་དགེ་ལེགས་དང་དེའི་ཆུང་མ་འཇུ་ཚང་མགོན་པོ་དར་རྒྱས་ཀྱི་བུ་མོ་གཉིས་ཀྱི་འདུ་བྲལ་གཏམ་རྒྱུད་རྟོག་པ་འཆར་ཡན་རིང་ལུགས་ཀྱི་ལམ་ནས་གསེར་སྦྲང་དང་གཡུ་སྦྲང་མི་སྣ་མཚོན་པར་བྱས་ཏེ། འདུས་བྱས་སྙིང་བོ་མེད་པ། འཁོར་བའི་སྡུག་བསྔལ་ལས་བདེ་བ་ཏིལ་འབྲུ་ཙམ་ཡང་མེད་པ་དང་།   འཆི་རྐྱེན་མང་ལ་གསོན་རྐྱེན་ཉུང་བ། དེ་དག་ལས་ཐར་འདོད་ན་དམ་པའི་ལྷ་ཆོས་དོན་དུ་གཉེར་ནས་ཐར་བ་དང་ཐམས་ཅད་མཁྱེན་པའི་གོ་འཕང་ལ་སྙེག་པར་བརྩོན་དགོས་པ་བསྟན་ལ། ཆོས་སྒོར་ཞུགས་པའི་སྔོན་འགྲོའི་རིམ་པ་དང་། ཆོས་དང་ཆོས་མིན་གྱི་དབྱེ་བ། གཞན་ད་དུང་རྩོམ་པ་པོ་འཚོ་བཞུགས་ཀྱི་དུས་སྐབས་སུ་བཀས་བཀོད་རྒྱུད་འཛིན་ཞིང་བྲན་ལམ་ལུགས་ཀྱི་བཤུ་གཞོག་མཁན་རྣམས་ལ་སུན་འབྱིན་དང་དགག་རྒྱག་ནག་ཉེས་ཐེར་འདོན་བྱས་ཡོད།
སྒྱུ་རྩལ་གྱི་ཁྱད་ཆོས
སྒྲུང་རྩོམ་འདི་ལས་གནའ་བོའི་ཏུན་ཧོང་ཡིག་རྙིང་གི་ཁྲོད་དུ་ཡོད་པའི་རབ་རྟོག་སྒྲུང་རྩོམ། སྲོལ་རྒྱུན་གྱི་རྩོམ་རྩལ་བཟང་པོ་རྒྱུན་འཛིན་བྱས་ཐོག རྗོད་བྱེད་ཀྱི་ཚིག་རྣམས་ཁ་གསལ་ཞིང་གོ་བདེ་བ་དང་། འདྲིལ་ཆེ་ཞིང་སྣང་བརྙན་གྱིས་ཁེངས་པའི་སྒྱུ་རྩལ་གྱི་ཁྱད་ཆོས་རྨད་དུ་བྱུང་བ་མང་པོ་མངའ་ལ། གཞན་ཐུབ་པའི་སྐྱེས་རབས་སུ་སྨྲ་ཤེས་ཤིང་དོན་གོ་བའི་མི་རྣམས་ཀྱི་རང་གཤིས་དང་།  དགའ་སྐྱོ་ཆགས་སྡང་ལ་སོགས་པའི་ཉམས་འགྱུར་དག་དུད་འགྲོ་སྲོག་ཆགས་གང་རུང་ཞིག་ལ་སྒྲོ་བཏགས་ཏེ་སྐབས་བབ་ཀྱི་བརྗོད་དོན་མཚོན་པར་བྱེད་པ་དེས་མ་མཐའ་ཡང་བོད་ཀྱི་གདོད་མའི་སྲོག་ཆགས་ཀྱི་གཏམ་རྒྱུད་རྩལ་དུ་ཐོན་པ་དང་ནང་དོན་ཕུན་སུམ་ཚོགས་པར་གྱུར་པར་དགེ་མཚན་ལྡན་པའི་ནུས་པ་ཞིག་བསྐྱེད་ཅིང་། བོད་ཀྱི་ད་ལྟའི་རབ་རྟོག་གི་སྒྲུང་རྩོམ་དེ་རྣམས་བོད་ཀྱི་ཏུན་ཧོང་ཡིག་རྙིང་ཁྲོད་ཀྱི་གདོད་མའི་སྲོག་ཆགས་ཀྱི་གཏམ་རྒྱུད་དང་ཐུབ་པའི་སྐྱེས་རབས་ཀྱི་ཉིང་འདུས་ཡིན་པ་མཚོན་ཡོད།
གཅིག མི་སྣའི་སྣང་བརྙན་བརྐོ་བཟོའི་ཐད་ཀྱི་ཁྱད་ཆོས།
མི་སྣའི་སྣང་བརྙན་གསར་བཞེངས་དང་མི་སྣའི་གཤིས་ཀ་བརྐོ་བཟོ་བྱེད་པ་ནི། སྒྲུང་རྩོམ་ཀུན་གྱི་འོས་འགན་ནམ་བྱ་གཞག་རླབས་པོ་ཆེ་ཞིག་ཡིན་ལ། དེ་ནི་སྒྲུང་རྩོམ་བརྩམས་ཆོས་ཀྱི་བརྗོད་སྙིང་རྡོག་རྡོག་མཚོན་བྱེད་ཀྱི་ཐབས་ལམ་ཉག་ཅིག་ཀྱང་ཡིན། ནང་སྒོས་སུ་རབ་རྟོག་སྒྲུང་རྩོམ་རྣམས་ཀྱི་མི་སྣའི་སྣང་བརྙན་བཞེངས་སྐྲུན་དང་གཤིས་ཀ་བརྐོ་བཟོ་བྱས་པ་བྱེ་བྲག་ཡིན་ཞིང་གསོན་ཉམས་ལྡན་ལ། ཡིད་འཕྲོག་པའི་སྒྱུ་རྩལ་གྱི་ཁྱད་ཆོས་དང་ལྡན་པ་ཞིག་རེད། དཔེར་ན། རྩོམ་པ་པོས་བརྩམས་ཆོས་ཀྱི་བསྟན་དོན་ལ་དམིགས་ཏེ་གསེར་སྦྲང་འདབ་ཡངས་དང་གཡུ་སྦྲང་ངག་སྙན་གཉིས་ལ་སྣང་བརྙན་གསོན་ཉམས་དོད་པོ་དང་གཤིས་ཀ་འོས་འཚམ་རེ་འབྲི་བཞེང་བྱས་ཡོད། གསེར་གྱི་སྦྲང་མ་དེ་ནི་ན་ཚོད་གཞོན་པ། ལང་ཚོ་དར་བ། ཤེས་རབ་གསལ་བ། བློ་ཁོག་ཡངས་པ། གསར་འགྲོགས་མེད་པ། རྒྱུད་ལྷོད་པ། གཏོང་ལ་དགའ་བ་དང་། གཡུ་ཡི་སྦྲང་མ་ཡང་གཏོང་ཕོད་ཆེ་བ། ཕན་སེམས་ལྡན་པ། ངང་རྒྱུད་འཇམ་པ། ཆོས་ལ་དཀར་བ། གཡོ་སྒྱུ་མེད་པ། ཕྲག་དོག་དང་མིག་སེར་ཆུང་བ་ལྟ་བུ། རྩོམ་པ་པོས་ཁྱོ་ཤུག་གཉིས་ཀྱི་གསོན་ཉམས་ལྡན་པའི་གཤིས་ཀ་འབྲི་བཞེང་བྱས་ནས་སྦྱིན་གཏོང་ལ་དགའ་བའི་བླ་མེད་ཀྱི་བསམ་བློའམ་གཤིས་ཀ་ལ་བསྔགས་བརྗོད་ཀྱིས་ཡུལ་ཡིན་པ་ཤུགས་སུ་མཚོན་པར་བྱས་ཡོད།
གཉིས། བྱུང་རིམ་གྱི་ཁྱད་ཆོས།
བྱུང་རིམ་ནི་རབ་རྟོག་སྒྲུང་རྩོམ་གྱི་བརྗོད་བྱའི་གྲུབ་ཆ་གལ་ཆེན་ཞིག་རེད། དེ་ནི་མི་སྣའི་གཤིས་ཀ་ཕྱིར་སྟོན་པ་དང་མི་སྣའི་བར་གྱི་འབྲེལ་བ་རབས་དང་རིམ་པའི་འཚོ་བའི་དོན་རྐྱེན་མཚོན་པའི་གོ་རིམ་ཡིན་པས། མི་སྣའི་གཤིས་ཀ་དེ་བྱུང་རིམ་ལ་བརྟེན་ནས་ཕྱིར་མཚོན་པ་ཞིག་ཡིན། བྱུང་རིམ་ནི་མི་སྣའི་གཤིས་ཀ་མཚོན་པའི་བྱེད་ཐབས་ཀྱང་རེད། དེ་ལ་དབྱིན་ཇིའི་རྩོམ་རིག་སྨྲ་བ་ཧྥུའུ་སི་ཐེ་ལགས་ཀྱིས་ཆེས་གསོན་ཉམས་ལྡན་པའི་སྐད་ཆ་ཞིག་བཤད་ཡོད་དེ“རྒྱལ་པོ་གྲོངས་སོང་། དེའི་རྗེས་སུ། བཙུན་མོ་ཡང་ཚེ་ལས་འདས”ཞེས་པ་ནི་གཏམ་རྒྱུད་ཡིན་ལ། རྒྱལ་པོ་གྲོངས་སོང་། དེའི་རྗེས་བཙུན་མོ་ཡང་མྱ་ངན་གྱིས་གདུང་སྟེ་ཚེ་ལས་འདས་ཞེས་པ་ནི་བྱུང་རིམ་རེད་ཅེས་པས་གསལ་བོར་མཚོན་ཐུབ།
དེ་བས《གཏམ་པདྨའི་ཚལ་གྱི་ཟློས་གར》འདིའི་ནང་དུའང་མི་སྣ་གཙོ་བོ་གསེར་སྦྲང་དང་གཡུ་སྦྲང་ཁྱོ་ཤུག་གཉིས་ཡིད་ཤིན་ཏུ་གཅུགས་པའི་ཚུལ་གྱིས་འཛུམ་པའི་བཞིན་མདངས་དང་བརྩེ་བའི་ངག་མཐུན་པའི་སྨོན་ལམ་གྱིས་འགྲོགས་ནས་དམ་པའི་ལྷ་ཆོས་ལ་འབད་བརྩོན་བྱས། བར་དུ་རེ་ཞིག་གཡུ་སྦྲང་པདྨའི་ཟེའུ་འབྲུའི་བཅུད་ལ་རོལ་སྐབས་ནམ་མཁའ་ལ་སྨག་རུམ་མུན་པ་འཐིབས་ནས་པདྨ་སྦུབས་སུ་བཅུག དེ་ནས་གསེར་སྦྲང་ཐབས་ཟད་འུ་ཐུག་ནས་རིགས་མཐུན་སྲོག་ཆགས་སྦྲུལ་སོགས་སྐྱབས་གྲོགས་སུ་བཅོལ་ནས་འཆི་བདག་ལས་ཐར་བའི་རེ་བ་བཅངས། ཐ་མར་གསེར་སྦྲང་རང་གི་ཚེ་གཅིག་གི་སྐྱ་ཡ་འཇིག་རྟེན་ལས་བྲལ་སྟབས་སྐྱོ་བ་ཆེན་པོའི་སྒོ་ནས་བྲམ་ཟེའི་ཁྱེའུ་པདྨ་དགྱེས་པའི་དྲུང་ནས་དམ་པའི་ལྷ་ཆོས་ཉམས་སུ་བླངས་པ་སོགས་ཕུན་སུམ་ཚོགས་ལ་རྒྱ་ཆེ་བའི་བྱུང་རིམ་བཀོད་སྒྲིག་བརྒྱུད་ནས། རྩོམ་པ་པོའི་སྒྲུང་རྩོམ་འདིའི་བརྗོད་བྱ་དང་རིན་ཐང་ལྡན་པའི་མི་ཚེ་ལྟ་སྟངས་བཅས་མཚོན་པར་བྱས་ཡོད།།
༄༅། །ལྷ་ཆོས་དང་མཐུན་པའི་གཏམ་པདྨའི་ཚལ་གྱི་ཟློས་གར་ཞེས་བྱ་བ་བཞུགས་སོ། །
༄༅། །ཨཱོ་བཛྲ་ཏཱི་ཀྵྣ། བཀྲ་ཤིས་ཀུན་གྱི་བཀྲ་ཤིས་པ། ། གྲགས་པའི་བཀྲ་ཤིས་སྙན་གྲགས་དགེ ། ཆོས་ཀྱི་རྒྱལ་མཚན་ལེགས་པར་འཛུགས། ། འཇམ་དཔལ་ཡེ་ཤེས་སེམས་དཔས་སྐྱོངས། །
གང་གི་ཚེ། ལྷ་གཅིག་ཆུའི་པདྨས་བྱིན་གྱིས་བརླབས་ཤིང་། བརྟུལ་ཞུགས་པདྨ་རྒྱལ་པོའི་ཞབས་ཀྱིས་བཅགས་ལ། ཏཱ་རེ་པདྨོ་ཡོ་གི་ནཱི་དངོས་སུ་བཞུགས་པའི་ཡུལ་ལྗོངས། རྩེ་མཐོར་པདྨའི་རི་བོ་ངོས་ཡངས་ཀྱི་ནགས་ཚལ།  ཤེལ་དཀར་པདྨའི་ཕུག་པ་ཟླ་བ་ཚེས་པ་ལྟ་བུའི་གནས་ན། བྱང་ཐང་མེ་ཏོག་སྐྱེད་ཚལ་ནས་འོངས་པའི་བྲམ་ཟེའི་ཁྱེའུ་པདྨ་དགྱེས་པ་ཞེས་བྱ་བ།  ཅི་ཡང་ཤེས་པ།  གར་ཡང་འགྲོ་བ།  གང་དུ་ཡང་གནས་པ།  སུ་དང་ཡང་མཐུན་པ་ཞིག་གནས་བཅས་ཏེ།  སྐྱོན་མེད་པདྨ་ལྟ་བུ་ཞེས་བྱ་བ་རྒྱལ་སྲས་ཀྱི་སྤྱོད་པ་ལ་སློབ་ཅིང་།  ཆགས་མེད་ཆུའི་པདྨ་ཞེས་བྱ་བའི་བྱང་ཆུབ་ཀྱི་སེམས་ལ་མཉམ་པར་འཇོག་གོ །
ཀྱེ་ཀྱེ་ཡིད་འོང་གཞོན་པའི་ལང་ཚོ། ། ཕུན་ཚོགས་བྱེད་པོའི་པིར་གྱིས་བཞེངས་པ། ། ལྷ་ཡུལ་ལྷ་ལ་འགྲན་ཡང་ཕོད་དམ། ། དཔལ་འབྱོར་ལོངས་སྤྱོད་རང་གིས་མ་བསོགས། ། འདི་ན་བཀོད་པ་སྔོན་གྱི་ལས་དབང་། ། མེ་ཏོག་སྟན་འཇམ་ཐགས་སུ་མ་བཏགས། ། རེག་འཇམ་དང་པོ་རང་གི་ཉེར་སྤྱད། ། གེ་སར་ཟིལ་མངར་གཡོ་བསྐོལ་མ་བྱས། ། རོ་བརྒྱའི་བཏུང་བ་འཆི་མེད་བདུད་རྩི། ། བདེ་སྐྱིད་དཔལ་འདི་འབད་པས་མ་ཡིན། ། ཤུགས་ཀྱིས་གྲུབ་པ་སྔོན་བསགས་བསོད་ནམས། ། རང་སེམས་བསམ་བློ་ཆོས་ལ་བཀོལ་ན། ། དལ་འབྱོར་ལུས་ཞེས་བཏགས་ཀྱང་ཆོག་གི ། སྨྲ་ཤེས་དོན་གོ་སྡིག་སྤྱོད་སྒྲུབ་པའི། ། རྐང་གཉིས་གཞན་ལ་ཡིད་སྨོན་མ་དགོས། ། ཀྱེ་ཀྱེ་གསོན་དང་ཡིད་འོང་སྙིང་སྡུག ། འདི་ན་མེ་ཏོག་སྐྱེད་ཚལ་མཛེས་མཛེས། ། ཟིལ་མངར་བདུད་རྩིའི་རོ་བཅུད་མང་མང་། ། སྐད་མཐུན་བུང་བའི་ཁྱུ་ཚོགས་མང་མང་། ། དབྱར་ཟླའི་དཔལ་འདི་ཡུད་ཙམ་ཡུད་ཙམ། ། འཚེ་བའི་རྐྱེན་མང་གློ་བུར་གློ་བུར། ། བདེ་སྡུག་འགྱུར་བ་སྐད་ཅིག་སྐད་ཅིག ། འཆི་བདག་སུན་མ་ཇེ་ཉེ་ཇེ་ཉེ། ། སྐྱིད་འདོད་ང་ལ་ཚེ་འདི་འདས་ན། ། འདི་སྣང་བདེ་ལ་སྙིང་པོ་མི་འདུག ། འཁོར་བའི་བྱ་བ་བྲེལ་ལོའི་རྣམ་གཡེངས། ། འཕྲལ་དང་ཡུན་དུ་འཛད་པ་མི་འདུག ། ཚེ་འདིའི་འདུག་ཆུས་ཡུན་དུ་འབད་ཀྱང་། ། ཚེ་ཚད་རྫོགས་ན་སྙིང་པོ་མི་འདུག ། ཡིད་འོང་སྐྱེད་ཚལ་སྣང་བ་བདེ་ཡང་། ། འབྲལ་དགོས་བྱུང་ན་ཕན་པ་མི་འདུག ། དོན་འདི་དགོངས་ནས་བློ་ཐག་ཆོད་དང་། ། ཡིད་མཐུན་བཟའ་ཚོ་ཆོས་ལམ་དེངས་འགྲོ ། སྐལ་བཟང་ཡིད་མཐུན་ལྷ་ཆོས་བྱེད་འདོད། ། སྙིང་གི་གྲོགས་ཁྱེད་དེ་ལྟར་ཨེ་དགོངས། ། ཞེས་ཟེར་བས།
གཅིག་ཤོས་ཀྱིས་ཀྱང་ན་རེ། ། ལེགས་སོ་ལེགས་སོ་སྙིང་སྡུག་ཁྱོད་བདེན། ། བདེན་ནོ་བདེན་ནོ་ཡིད་འཛིན་སྙིང་གཏམ། ། སྙིང་གཏམ་སྙིང་གི་བཅུད་དུ་བཏབ་པ། ། སྙིང་ལ་འཆི་མེད་བདུད་རྩི་དེ་ལགས། ། ལྷ་ཡུལ་ལྗོངས་ནས་འདི་རུ་མ་བོས། ། མི་ཡུལ་ཡིད་འོང་མེ་ཏོག་སྐྱེད་ཚལ། ། སྐལ་བཟང་ཡིད་མཐུན་བུང་བའི་ལོངས་སྤྱོད། ། རབ་དགའ་སྦྱིན་པ་སྔོན་གྱི་ལས་དབང་། ། མཛེས་ཀྱང་མི་རྟག་འཁོར་བའི་མཚན་ཉིད། ། འབྱོར་ཀྱང་མི་རྟག་སྒྱུ་མའི་ལོངས་སྤྱོད། ། སྤྱད་ཀྱང་མི་ངོམས་འདོད་ཡོན་བསླུ་བྲིད། ། སྙིང་པོ་མེད་པ་འཁོར་བའི་གནས་ལགས། ། ཁྱེད་ཀྱང་སེམས་ལ་གོ་ཆ་གྱོན་དང་། ། ངས་ཀྱང་སྙིང་ལ་རི་མོ་བྲིི་ཡིས། ། ཐག་ཆོད་གྲོས་ལ་འགྱུར་བ་ཅི་ཡོད། ། སྐལ་བཟང་ཡིད་མཐུན་ཆོས་ལམ་སྙོགས་འགྲོ། བསགས་པའི་ནོར་ལ་སྙིང་པོ་མི་འདུག ། འབད་པས་བཙལ་ཀྱང་གཞན་གྱི་ལོངས་སྤྱོད། ། བསྐྱངས་པའི་འཁོར་ལ་སྙིང་པོ་མི་འདུག ། བརྩེ་བས་བསྐྱངས་ཀྱང་དགྲ་ཡི་གཡབ་མོ། ། བརྩེགས་པའི་མཁར་ལ་སྙིང་པོ་མི་འདུག ། ཕན་པར་སེམས་ཀྱང་སྲོག་གཅོད་རྦབ་རྒོད། ། རྨོས་པའི་ཞིང་ལ་སྙིང་པོ་མི་འདུག ། བཟང་པོར་བརྩི་ཡང་འབུ་སྲིན་བཤན་ཁང་། ། འོན་ཏེ་ངང་བསྲིང་དལ་གྱིས་དགོས་ཀྱི། ། ཙབ་ཙོབ་བྱ་བས་མཐའ་གཞུག་མི་འཁྱོངས། ། སྙིང་གི་དམ་བཅའ་སྙིང་ལ་བྲིས་ན། ། རང་སེམས་རང་དབང་ཆེ་བ་ལགས་མོད། ། ཅེས་ཟེར་རོ། །
དེའི་ཚེ། ལྗོངས་ཀྱི་དྲང་སྲོང་དོན་ཀུན་གྲུབ་པ་ཞེས་བྱ་བ། བརྩེ་བའི་ཐུགས་དང་ལྡན་པ། ཞི་བའི་སྤྱོད་ལམ་དང་ལྡན་པ། འགྲོ་དོན་ལ་ལྷག་པར་དགྱེས་པ་ཞིག་ཡོད་པ་དེ་ཡང་ཕྱོགས་དེར་ཕེབས་པའི་དྲུང་དུ་བུང་བ་གཉིས་ཕྱིན་ནས་གུས་པའི་ཕྱག་གིས་བཏུད། སྦྲང་རྩིའི་རོ་མངར་གྱིས་མཆོད། སྙན་པའི་གཏམ་གྱིས་མདུན་བསུས་ནས་གསོལ་བ་བཏབ་པ། ཀྱེ་ཀྱེ་ལྷའི་དྲང་སྲོང་ཆེན་པོ།  ཁྱེད་ནི་སྟོན་པའི་རྒྱལ་ཚབ་ལགས་པས།  སྟོན་པའི་བཀའ་དང་འདྲ་བའི་ཆོས་ཤིག་གསུང་དུ་གསོལ། འཕགས་པའི་དགེ་འདུན་ལགས་པས། རྒྱལ་བའི་སྲས་ཀྱི་སྤྱོད་ཡུལ་ཞིག་བསྟན་དུ་གསོལ།  བདག་ཀྱང་དམ་པ་ཁྱེད་ཀྱི་རྗེས་སུ་སློབ་བར་འཚལ་ལོ། །ཞེས་གསོལ་བ་བཏབ་པས། དྲང་སྲོང་ཆེན་པོ་དེས་ཀྱང་དགྱེས་པའི་མདངས་ཕྱུང་།  སྐུ་ཡི་ཟིལ་བསྐྱེད།  གསུང་གི་དཔངས་བསྟོད་ནས་ཆོས་གསུངས་པ།
ན་མོ་ཨྰ་དམ་པ། ། མི་མཆོག་སྐྱོབ་པ་ལྷ་ཡི་ལྷར་གྱུར་པ། ། མཚུངས་མེད་འདྲེན་པ་ཁ་ལོ་སྒྱུར་བ་པོ། ། ཤྰཀྱའི་སྐྱེས་མཆོག་དེ་ལ་ཕྱག་འཚལ་ལོ། ། འགྲོ་དྲུག་བློ་སྣ་ཆོས་ལ་བསྒྱུར་དུ་གསོལ། ། སྔོན་ནས་ལས་ཀྱིས་སྦྲེལ་བའི་སྦྲང་ཆུང་གཉིས། ། སྙིང་ནས་ཆོས་ལམ་གཉེར་ན་དོན་འདིར་དགོངས། ། རྒྱལ་བའི་བཀའ་ལུང་ལགས་ཀྱིས་དགོངས་པ་དཔྱོད། ། ཆོས་ཀྱི་ཉིང་ཁུ་ལགས་ཀྱིས་ཡིད་ལ་ཆོངས། ། ཨེ་མ་རིགས་དྲུག་འཁོར་བའི་སེམས་ཅན་རྣམས། ། སྔོན་ནས་འཁོར་བའི་གནས་འདིར་འཁྱམས་ཡུན་རིང་། ། ཕྱིས་ཀྱང་ལས་ཉོན་འཁྲུལ་སྣང་ཟད་པ་མེད། ། བསྐལ་པ་བྱེ་བ་གྲངས་ཀྱིས་མི་ཆོད་པར། ། དཀོན་མཆོག་མཚན་ཐོས་ཙམ་ཡང་རྙེད་དཀའ་ན། ། ཐུབ་པའི་བསྟན་དང་མཇལ་བ་ཉིན་སྐར་ཙམ། །
ད་རེས་རྣམ་འདྲེན་བཞི་པ་ཟས་གཙང་སྲས། ། འདྲེན་མཆོག་ཐུབ་པའི་དབང་པོ་འཇིག་རྟེན་བྱོན། ། ཆོས་ཀྱི་འཁོར་ལོ་རིམ་པ་གསུམ་དུ་བསྐོར། ། ལྔ་བརྒྱ་ཕྲག་བཅུའི་བསྟན་པའི་ཚད་མ་རྫོགས། ། རང་ཉིད་ཆོས་ལམ་གཉེར་བའི་འདུན་མ་ཡོད། ། མཐུན་རྐྱེན་དགེ་བའི་བཤེས་ཀྱིས་ཟིན་དུས་འདིར། ། སྙིང་ནས་ཆོས་ལམ་དོན་དུ་མ་གཉེར་ན། ། ཕྱིས་ནས་འདི་འདྲའི་ཡུལ་དུ་མི་སྐྱེ་ཞིང་། ། དཀོན་མཆོག་མཚན་ཐོས་ཙམ་ཡང་རྙེད་པར་དཀའ། ། ཨེ་མ་འཁྲུལ་སྣང་འཁོར་བའི་འཇིག་རྟེན་པ། ། འདུས་བྱས་སྙིང་པོ་མེད་ལ་རྟག་པར་འཛིན། ། ཕྱི་སྣོད་སྣོད་ཀྱི་འབྱུང་བའི་ཁམས་མི་རྟག ། ནང་བཅུད་སྐྱེ་འགྲོ་སེམས་ཅན་ཚེ་མི་རྟག ། བར་དུ་དུས་བཞི་ནམ་ཟླའི་དཔལ་མི་རྟག ། རྒྱལ་དང་དེ་སྲས་དམ་པའི་སྐྱེས་བུ་ཡང་། ། མི་རྟག་མྱ་ངན་འདའ་ཚུལ་སྟོན་ལ་གཟིགས། ། སྲིད་ན་ཆེ་བའི་ཚངས་དབང་སྐྱེ་རྒུའི་བདག ། འཆི་བདག་ཞགས་པས་འདེབས་པ་ལྟ་ཅི་སྨོས། ། འཆི་བདག་ནམ་འོང་མེད་དོ་འགྲོ་བ་ཀུན། ། སུ་ལའང་ནམ་འཆི་འདིར་འཆིའི་ངེས་བཟུང་མེད། ། འཆི་བའི་རྐྱེན་མང་འཚོ་རྐྱེན་ཉུང་བ་ཞིག ། དེས་ན་མྱུར་དུ་ཆོས་ལམ་མ་གཉེར་ན། ། འཆི་ངེས་བཤས་རར་ཚུད་པའི་དུད་འགྲོ་བཞིན། ། ཨེ་མ་ཤི་ནས་མེད་དུ་མི་འགྲོ་སྟེ། ། འགྲོ་ཞིང་འཁོར་བའི་གནས་འདིར་སྐྱེ་བ་ལེན། ། གང་དུ་སྐྱེས་ཀྱང་བདེ་བའི་སྐབས་མེད་དེ། ། དམྱལ་ཁམས་བཅོ་བརྒྱད་ཚ་གྲང་དུ་ཁས་གདུང་། །
ཡི་དྭགས་བཀྲེས་སྐོམ་དུད་འགྲོ་ཕན་ཚུན་ཟ། ། མི་རྣམས་ཚེ་ཐུང་ལྷ་མིན་འཐབ་ཅིང་རྩོད། ། ལྷ་རྣམས་བག་མེད་གཡེངས་ཤིང་འཆི་ཕོང་ལྟུང་། ། གར་ཡང་བདེ་བ་མེད་དེ་མེ་ཡི་འོབས། ། སྐྱེ་དང་ཚེ་རབས་སྡུག་བསྔལ་བརྒྱུད་མར་འཁོར། ། འཁོར་བའི་ཆོསལ་སྐྱོ་བ་སྐྱེ་བར་རིགས། ། ཨེ་མ་བདེ་དང་སྡུག་བསྔལ་ལས་ཀྱིས་བྱེད། ། ལས་ནི་ཀུན་བྱེད་རི་མོ་མཁན་དང་འདྲ། ། ལས་སྨིན་བསྐལ་བ་བརྒྱར་ཡང་ཆུད་མི་ཟ། ། རང་བྱས་གཞན་གྱིས་མི་མྱོང་འགྱུར་བ་མེད། ། དགེ་བས་བདེ་འགྲོ་མཐོ་རིས་ཐར་པ་དང་། ། སྡིག་པས་སྡུག་བསྔལ་ངན་སོང་འཁོར་བ་སྒྲུབ། ། རྒྱུ་ཆུང་ན་ཡང་འབྲས་བུ་མང་དུ་སྨིན། ། མཐོ་རིས་ལྷ་ཡི་བདེ་སྐྱིད་དཔལ་འབྱོར་དང་། ། ངན་སོང་དམྱལ་བའི་སྡུག་བསྔལ་བཟོད་དཀའ་ཡང་། ། རང་བྱས་ལས་ཀྱིས་བསྐྱེད་དེ་རྒྱུ་གཞན་མེད། ། དེས་ན་དུས་དང་གནས་སྐབས་ཐམས་ཅད་དུ། ། དྲན་དང་ཤེས་བཞིན་བག་ཡོད་གཞིར་བཞག་སྟེ། ། རྒྱུ་འབྲས་སྤང་བླང་ཚུལ་ལ་ནན་ཏན་མཛོད། ། ཨེ་མ་ཐར་ལམ་འདྲེན་པའི་སྒྲོན་མེ་མཆོག ། ཡོན་ཏན་ཀུན་གྱི་འབྱུང་གནས་དགེ་བའི་བཤེས། ། སྙིགས་དུས་རྒྱལ་བ་དངོས་འདྲའི་མཛད་པ་ཅན། ། ཐུགས་རྗེ་བཀའ་དྲིན་ཚད་མེད་རྒྱལ་ལས་ལྷག ། ཡང་དག་དགེ་བའི་བཤེས་གཉེན་མ་བསྟེན་ན། ། དམུས་ལོང་དམིགས་བུ་མེད་པའི་ལམ་ཞུགས་འདྲ། ། དེ་བས་འདོད་འབྱུང་ནོར་བུ་དཔག་བསམ་ཤིང་།
དང་པོ་དམ་པའི་མགོན་དེ་བརྟག་ཅིང་བསྟེན། ། མཐའ་མར་དགོངས་སྤྱོད་བསླབ་ཅིང་ཐུགས་ཡིད་བསྲེ། ། སྐལ་བཟང་དེ་འདྲ་དུད་ཀྱི་དབང་མི་འགྲོ ། རྒྱལ་བ་དགྱེས་པའི་ལམ་བཟང་རྙེད་པར་འགྱུར། ། ཨེ་མ་མྱ་ངན་འདས་ཞི་བདེ་བའི་གནས། ། འཁོར་བའི་གཅོང་ནད་ཀུན་དང་བྲལ་བའི་ཆོས། ། སྡུག་བསྔལ་རྒྱུ་བཅས་ཟད་པའི་ཡང་དག་མཐའ། ། ཟག་མེད་ལམ་བཅས་ཐར་པ་དམ་པའི་གྲོང་། ། རྒྱལ་དང་རྒྱལ་སྲས་འབྱོར་པས་ཡོངས་གང་ཞིང་། ། ཉན་རང་འཕགས་པའི་སྐྱེ་བོ་བསྟི་བའི་གནས། ། ཐར་པའི་ལམ་དེ་གཉེར་ལ་བརྩོན་པར་རིགས། ། ཨེ་མ་གཏན་དུ་མི་བསླུ་དམ་པའི་སྐྱབས། ། མཚུངས་མེད་དཀོན་མཆོག་རིན་ཆེན་བཀའ་དྲིན་ཅན། ། ངེད་ཀྱང་སྐྱབས་གནས་ཁོང་ལ་བཅོལ་བས་འཚེངས། ། ཁྱེད་ཀྱང་སྐབས་གནས་འདི་ལ་འཚོལ་བར་རིགས། ། སྙིང་ནས་ཡིད་ཆེས་གུས་པས་སྐྱབས་སོང་ན། ། དུས་ཀུན་མི་བསླུ་དཀོན་མཆོག་གསུམ་འདྲ་མེད། ། འཁོར་བའི་སྡུག་བསྔལ་སྐྱོབ་ནུས་དཀོན་མཆོག་གསུམ། ། སྐྱབས་སོང་བསོད་ནམས་ནམ་མཁའི་མཐའ་དང་མཉམ། ། ཚེ་འདིར་འཇིགས་པ་བརྒྱད་དང་བཅུ་དྲུག་སོགས། ། མི་མཐུན་གནོད་པའི་ཚོགས་ཀུན་སེལ་བ་དང་། ། ཕྱི་མ་ངན་སོང་ངན་འགྲོར་འཁོར་བ་ཡི། ། སྡུག་བསྔལ་ཀུན་ལས་ཐར་བར་ངེས་པས་ན། ། དུས་ཀུན་མི་བརྗེད་དཀོན་མཆོག་རྗེས་དྲན་ཞིང་། ། ཡང་ཡང་སྐྱབས་སུ་སོང་ལ་གསོལ་བ་གདབ། །
ཨེ་མ་གྲངས་མེད་རྒྱལ་བ་གཤེགས་པའི་ཤུལ། ། རྒྱལ་སྲས་ཀུན་གྱི་བགྲོད་པ་གཅིག་པུའི་ལམ། ། མཚུངས་མེད་བྱང་ཆུབ་སེམས་མཆོག་དམ་པའི་ནོར། ། སྨོན་དང་འཇུག་པའི་བདག་ཉིད་བསྐྱེད་པར་མཛོད། ། དེས་ནི་རྒྱལ་བའི་སྲས་ཀྱི་མིང་འཐོབ་ཅིང་། ། བདེ་བའི་ལམ་ནས་བདེ་བའི་གནས་སུ་འགྲོ། ། ཡང་དག་རྫོགས་པའི་སངས་རྒྱས་རིང་བ་མིན། ། ཁམས་གསུམ་འགྲོ་འདི་དྲིན་ཅན་ཕ་མ་སྟེ། ། སྐྱབས་མེད་བཤེས་བྲལ་ལོང་བ་ཐང་འཁྱམས་འདྲ། ། བདེ་བ་འདོད་ཀྱང་སྡུག་བསྔལ་རྒྱུ་ལ་སྤྱོད། ། འདི་ལ་བྱམས་དང་སྙིང་རྗེའི་བློ་བཞག་ནས། ། འགྲོ་ཀུན་སྡུག་བསྔལ་བདག་གིས་བསལ་སྙམ་པའི། ། དཔག་མེད་སེམས་སྟོབས་ཆེན་པོའི་གོ་ཆ་བགོ ། བདག་གཞན་མཉམ་བརྗེ་བདག་བས་གཞན་གཅེས་དང་། ། ཚད་མེད་བཞི་དང་ཕྱིན་དྲུག་བསྡུ་དངོས་བཞི། ། སྙིང་ནས་བརྩོན་པས་ཉམས་སུ་བླངས་འགྱུར་ན། ། རྒྱལ་སྲས་རྣམས་ཀྱི་སྔྱོད་པ་མ་ལུས་པ། ། ལམ་བཟང་ཕར་ཕྱིན་དྲུག་ལ་འདུ་ཞེས་གསུངས། ། ཡང་དག་རྒྱལ་བ་དགྱེས་པའི་ལམ་བཟང་འདི ། ། སྙིང་གི་སྙིང་པོ་ལགས་ཀྱིས་སྙིང་དབུས་ཆོངས། ། ཨེ་མ་འཁོར་བའི་གནས་འདིར་ཡུན་རེ་རིང་། ། ཐོག་མ་མེད་ནས་ལས་ངན་ཚབས་ཆེར་བསགས། ། དེ་ཕྱིར་སྟོབས་བཞི་ཚང་བའི་མན་ངག་གིས། ། སྡིག་ལྷུང་བཤགས་པའི་ཐབས་ལ་མ་འབད་ན། ། ངན་སོང་འཁོར་བའི་གནས་ནས་ཐར་བར་དཀའ། །
བདེ་གཤེགས་སངས་རྒྱས་ཀུན་གྱི་སྐུ་གཅིག་པུ། ། རྩ་བརྒྱུད་བླ་མ་ཀུན་འདུས་ནོར་བུའི་ལུགས། ། རྡོ་རྗེ་སེམས་དཔའ་དུང་དང་ཟླ་བའི་མདོག ། པད་དཀར་ཟླ་བའི་གདན་གནས་འཛུམ་པའི་ཞལ། ། བསྒོམ་ཞིང་ཡི་གེ་བརྒྱ་པ་ཆོ་ག་བཞིན། ། བཟླས་ན་སྡིག་དང་ལྷུང་བ་ཀུན་འཇོམས་ཤིང་། ། ནརཀ་དམྱལ་བའི་གནས་ཀུན་དོང་ནས་སྤྲུགས། ། ཨེ་མ་ཚོགས་རྫོགས་པ་ལ་སངས་རྒྱས་ཏེ། ། ཚོགས་མ་བསམགས་ལ་དངོས་གྲུབ་སྐལ་བ་མེད། ། དེས་ན་ཐབས་མཁས་འབྱོར་བའིི་ཚོད་བསྟུན་ནས། ། ཡིད་སྤྲུལ་རྒྱལ་བའི་ཞིང་ཁམས་མཆོད་པ་འབུལ། ། སྟོང་གསུམ་སྤྲུལ་སྐུ་འོག་མིན་ལོངས་སྤྱོད་རྫོགས། ། ཆོས་ཉིད་ཆོས་སྐུའི་ཞིང་ཁམས་རྣམས་བསམས་ལ། ། ལུས་དང་ལོངས་སྤྱོད་དུས་གསུམ་དགེ་བར་བཅས། ། བླ་མ་དཀོན་མཆོག་སྐུ་གསུམ་ལྷ་ལ་འབུལ། ། རང་གི་ཚོགས་རྫོགས་སངས་རྒྱས་ཞིང་སྦྱངས་ཤིང་། ། འགྲོ་བའི་རྒྱུད་སྨིན་བསོད་ནམས་ཕ་མཐའ་ཡས། ། དེས་ན་ཚོགས་བསགས་གདམས་པའི་སྙིང་པོར་ཟུངས། ། ཨེ་མ་ཐོག་མེད་དུས་ནས་མ་རིག་པ། ། བདག་མེད་བདག་ཏུ་བཟུང་བས་འཁོར་བར་འཁྱམས། ། ལུས་མེད་ལུས་སུ་ཞེན་པས་ཆགས་སྡང་བྱུང་། ། དེ་ཕྱིར་གཅེས་འཛིན་སྒྱུ་མའི་ཕུང་པོ་འདི། ། ཆགས་མེད་མཆོད་སྦྱིན་ཡོན་དུ་བསྔོ་བར་བྱ། ། བདུད་བརྩིའི་རང་བཞིན་ཡར་ལ་དཀོན་མཆོག་མཆོད། ། མར་ལ་འགྲོ་དྲུག་ཚིམ་ཞིང་ཚོགས་གཉིས་རྫོགས། །
ལན་ཆགས་གདོན་བགེགས་ཀུན་ཚིམ་བར་ཆད་ཞི། ། ཡིད་སྤྲུལ་མཆོད་པའི་རྫས་དང་མཁོ་རྒུའི་དཔལ། ། ཡར་མཆོད་མར་སྦྱིན་དགེ་བ་འགྲོ་ལ་བསྔོ། ། ཆོས་ཀུན་བསམ་པའི་བྱེ་བྲག་ཙམ་ཡིན་ཕྱིར། ། རང་ལུས་དངོས་སུ་སྦྱིན་དང་བསོད་ནམས་མཉམ། ། གཏོང་བ་ཆེན་པོའི་གནས་ལ་བག་ཆགས་འཇོག ། ཚོགས་རྫོགས་སྒྲིབ་དག་བར་དོའི་འོད་གསལ་ཟིན། ། འཆི་བ་བླུ་ཞིང་ན་ཚ་དོན་བགེགས་བཟློག ། དེ་ཕྱིར་ཐབས་ལ་མཁས་པའི་ཚོགས་བསགས་ཡིན། ། ཨེ་མ་དཀོན་མཆོག་ཀུན་འདུས་བཀའ་དྲིན་ཅན། ། སངས་རྒྱས་ཀུན་གྱི་རང་བཞིན་རིན་པོ་ཆེ། ། བརྒྱུད་གསུམ་གདམས་པའི་མཛོད་འཛིན་བྱིན་རླབས་ཅན། ། འདྲེན་མཆོག་རྩ་བའི་བླ་མར་གསོལ་བ་ཐོབ། ། སྤྱི་བོའི་གཙུག་བསྒོམ་སྙིང་གི་དཀྱིལ་བསྒོམ་ན། ། བདེ་གཤེགས་ཀུན་བསྒོམས་པ་དང་བསོད་ནམས་མཉམ། །
བརྒྱུད་གསུམ་བླ་མའི་བྱིན་རླབས་རང་རྒྱུད་འཇུག ། ཐུགས་ཡིད་དབྱེར་མེད་འདྲེས་ནས་རྟོགས་པ་འཆར། ། དེས་ན་གནས་ལུགས་རྟོགས་པའི་བོགས་འདོན་ལ། ། མཆོག་གྱུར་བླ་མའི་རྣལ་འབྱོར་གནད་དུ་ཟབ། ། གནས་གསུམ་ཡི་གེའི་འོད་ལས་དབང་བཞི་བླང་། ། སྒྲིབ་པ་བཞི་དག་སྐུ་བཞིའི་གོ་འཕང་དང་། ། རྣམ་བཞིའི་རིག་འཛིན་ཐོབ་པའི་སྐལ་བ་བཞག ། ལམ་བཞིའི་ཉམས་ལེན་ལ་དབང་དམ་ཚིག་གསོ། ། འཁོར་འདས་ཆོས་ཀུན་བླ་མའི་རོལ་པར་འཆར། ། གནས་སྐབས་མི་མཐུན་ཞི་ཞིང་བསམ་དོན་འགྲུབ། ། ཚེ་འདིར་ཆོས་སྐུའི་རྒྱལ་སྲིད་ཟིན་པའོ། ། མིན་ཀྱང་ཕྱི་མ་པདྨ་འོད་དུ་སྐྱེ། ། གནས་དེར་རིག་འཛིན་བཞི་ཡི་ལམ་བགྲོད་ནས། ། གདོད་མའི་དབྱིངས་སུ་མིག་འཕྲུལ་ལྟ་བུར་འགྲོ ། ནམ་མཁའི་མཐའ་མཉམ་འགྲོ་བའི་དོན་བྱེད་ཅིང་། ། སྐུ་དང་ཡེ་ཤེས་སྣང་བས་སྣང་སྲིད་འགེངས། ། ཨེ་མ་རྒྱལ་བ་ཀུན་གྱི་བགྲོད་གཅིག་ལམ། ། བརྒྱུད་གསུམ་རིག་འཛིན་བརྒྱུད་པའི་ཞལ་གྱི་ལུང་། ། བརྒྱད་ཁྲི་བཞི་སྟོང་དམ་ཆོས་འདུས་པའི་མདོ། ། གདམས་ངག་གནད་ཀྱི་སྙིང་པོ་དེ་ལྟར་ལགས། ། མཁས་པ་བརྒྱ་དང་གྲུབ་པ་སྟོང་བྱོན་ཡང་། ། འདི་ལས་ཟབ་པའི་སམ་ཆོས་སྟོན་པ་མེད། ། དམ་ཆོས་བདུད་བརྩིའི་ཉིང་ཁུ་དེ་ལགས་ཏེ། ། འཕགས་ཚོགས་དགེ་འདུན་སྟོང་གི་ཐུགས་དམ་མཐིལ། ། ལམ་འདི་བཤད་དང་ཉན་ལས་བསོད་ནམས་ཚོགས། །
གང་ཞིག་ཐོབ་དེས་མཐའ་ཡས་འགྲོ་བ་ཀུན། ། ལམ་བཟང་འདི་ལ་བརྟེན་ནས་ཚེ་གཅིག་གིས། ། ཡང་དག་རྫོགས་པའི་སངས་རྒྱས་ཐོབ་པར་ཤོག ། ཅེས་གསུངས་ནས་སྦྲང་བུ་གཉིས་ལ་བྱིན་རླབས་དང་སྨོན་ལམ་མཛད་ནས། ལྗོངས་རྒྱུ་ཞིང་མཐོང་ཐོས་དྲན་རེག་གི་སེམས་ཅན་གྱི་དོན་བྱས་ནས་མིག་སྨན་ཐིག་ལེའི་དགོན་པ་ཞེས་བྱ་བར་བུད་ཤིང་ཟད་པའི་མེ་ལྟར་ཕུང་པོ་ལྷག་མ་མེད་པའི་དབྱིངས་སུ་ཡོངས་སུ་མྱ་ངན་ལས་འདས་སོ། ། དེ་ནས་བུང་བ་དེ་གཉིས་ཀྱང་སྤྱོད་ལམ་ཕལ་ཆེར་དྲང་སྲོང་གི་བཀའ་བཞིན་དུ་བསྒྲུབས་ལ། རེས་འགའ་ནི་བག་མེད་པའི་རྩེད་མོ་ནི་རྩེ་ཞིང་འདོད་པའི་ཡུལ་ལ་ཆགས་ཏེ་རིང་ཞིག་འདས་པའི་ཚེ། ངག་སྙན་གྱིས་མེ་ཏོག་གི་ཟིལ་མངར་འཐུང་ཞིང་། འདབ་ཡངས་ཀྱིས་ནམ་མཁའ་ལ་འཕུར་ལྡིང་གཡོ་བའི་སྐབས་ཤིག་ཉི་མའི་མདངས་འོད་གློ་བུར་དུ་ཉམས་ནས། སྤྲིན་ནག་གི་སྒྲིབ་མ་ས་ལ་ལྷུང་སྟེ་པདྨོ་རྣམས་ཅིག་ཅར་དུ་ཁ་ཟུམ་པས་ངག་སྙན་པདྨའི་སྦུབས་སུ་འཐུམས་ནས་དབུགས་འཐུམས་ཏེ་འཇིག་ས་སྐྲག་གིས་དངངས་ཤིང་གཏམ་བརྗོད་མ་ནུས་པར་བུབ་བུབ་བུབ་བུབ་ཟེར་ཞིང་འདུག་པ་ན་འདབ་ཡངས་ཀྱང་འཇིགས་ཤིང་སྐྲག་སྟེ་ཅི་བྱ་གཏོལ་མེད་པར་གྱུར་ནས་པད་ལྗོན་གྱི་དྲུང་དུ་ས་ལ་བབས་ནས་མྱ་ངན་གྱི་གདུང་བས་སྙིང་ལ་ནོན་ཏེ་ས་ལ་འགྲེ་ལྡོག་བྱེད་ཅིང་འདི་སྐད་དུ། ཀྱི་ཧུད་ཀྱི་ཧུད་འཇིགས་ཤིང་སྐྲག་པ། ། ཨ་ཙི་ཨ་ཙི་གློ་བུར་རྐྱེན་ངན། ། ཅི་བྱེད་ཅི་བྱེད་མ་རུངས་འཚེ་བ། ། འཕྲལ་དུ་འདི་རུ་བདུད་པོ་སུ་སླེབ། ། མཁའ་ལམ་ཡིད་འོང་ཉིན་བྱེད་དཀྱིལ་འཁོར། ། གློ་བུར་འགེབས་པའི་དྲག་ཤུལ་དེ་སུ། ། ས་གཞིར་བཀོད་པའི་མེ་ཏོག་འདབ་རྒྱ། ། འཕྲལ་དུ་སྡུད་པའི་རྐྱེན་ངན་དེ་ཅི། ། ཡིད་འོང་སྙིང་སྡུག་གྲོགས་དེ་གར་སོང་། ། འཇམ་པའི་འདབ་ཡངས་བསྐྱོད་དེ་གར་སོང་། ། སྙན་པའི་གླུ་སྒྲ་སྒྲོགས་དེ་གར་སོང་། ། བརྩེ་བའི་གསང་གཏམ་ཅན་དེ་གར་སོང་། ། མཛེས་པའི་འཛུམ་མདངས་ཅན་དེ་གར་སོང་། ། དགྱེས་པའི་འཕུར་ལྡིང་ཅན་དེ་གར་སོང་། ། གཡུ་ལོ་ཟུར་མིག་ཅན་དེ་གར་སོང་། ། རྐང་དྲུག་ཡན་ལག་མཛེས་དེ་གར་སོང་། ། གསལ་བའི་ཐིག་ལེ་ཅན་དེ་གར་སོང་། ། གནག་སྣུམ་སྐྲ་ཅོག་ཅན་དེ་གར་སོང་། ། ཁོ་བོའི་སྙིང་གི་དུམ་བུ་གར་སོང་། ། འདབ་ཡངས་ཁོག་པ་སྟོང་ན་ཅི་བྱེད། ། ལོང་ལོང་ངག་སྙན་སྙིང་སྡུག་ཨེ་གོ །
ཅེས་ཟེར་ཞིང་ཤིན་ཏུ་ཉམ་ཐག་པར་བསྒྲེ་ཞིང་འདུག་གོ་ དེར་ངག་སྙན་གྱིས་ཀྱང་ཅུང་ཞིག་དབུགས་ངལ་སོས་ནས་དལ་བུས་གཏམ་སྨྲ་ནུས་པར་གྱུར་ཏེ་པདྨོའི་སྦུབས་ནས་འདབ་ཡངས་འདབ་ཡངས་ཞེས་འབོད་པར་བྱེད་དོ། །  དེར་འདབ་ཡངས་ཀྱང་ཤིན་ཏུ་དགའ་སྟེ་ངག་སྙན་སོས་པ་སྙམ་བྱེད་ཅིང་སྟབ་སྟོབ་ཏུ་ལངས་ནས་པདྨའི་འདབ་མ་ལ་ཁ་གཏད་དེ་ངག་སྙན་ཞེས་འབོད་པར་བྱེད་དོ། ། དེའི་ཚེ་ངག་སྙ།ན་གྱིས་འདབ་ཡངས་ཀྱིས་འབོད་པའི་སྐད་ཀྱང་ཐོས། རང་ཉིད་པདྨའི་སྦུབས་སུ་འཐུམས་པ་ཡང་ཤེས་ཏེ་རྟོག་དཔྱོད་ཞིབ་ཏུ་བཏང་ནས། ཨ་ཁ་ཁ་ངེད་གཉིས་ནས་སྔོན་ཆད་དྲང་སྲོང་ཆེན་པོ་དོན་ཀུན་གྲུབ་པ་དེའི་དྲུང་ནས་ཟབ་རྒུའི་གདམས་ངག་ཐོབ་པ་ཡིན་ཀྱང་། ཉམས་སུ་ནི་ཅུང་ཟད་ཀྱང་མ་ལོན། ཡང་དག་པའི་ལྷ་ཆོས་བསྒྲུབ་འདོད་ཀྱི་བློ་གཏད་དང་དམ་བཅའ་ཡོད་དེ།   ཆོས་བྱེད་འདོད་ཀྱི་ངང་ལ་ཚེ་ཚད་རྫོགས།  ད་ནི་པདྨའི་སྦུབས་འདིར་ལྷ་འཕོ་་ལྟུང་གི་སྡུག་བསྔལ་ལྟ་བུ་ཡུན་རིང་མྱོངས་ནས་མཐར་འཆི་དགོས་པ་ཡིན་ནོ།  ། ཡང་ན་སླར་ཡང་ཉི་མའི་འོད་ཟེར་ཕོག་ནས་མེ་ཏོག་གི་འདབ་རྒྱ་གྲོལ་ནས་མ་ཤི་བར་ཐར་བ་ཡང་སྲིད་དམ།  གང་ལྟར་ཡང་འདབ་ཡངས་མྱ་ངན་གྱིས་ནོན་འདུག་པས་འདི་ལ་གཏམ་ལན་ཞིག་གཞལ་ན་ཐོས་པ་ཡིན་ནམ་སྙམ་ནས་འདི་སྐད་དུ།
ཀྱེ་ཀྱེ་འདབ་ཡངས་ཀྱེ་ཀྱེ་འདབ་ཡངས། ། འདབ་མ་རབ་ཡངས་ལྷ་ཡི་སྲས་པོ། ། གསུང་སྙན་ཡིད་འོང་རྣ་བའི་བདུད་རྩི། ། ཐོས་པར་ཡོད་པ་སྙིང་ལ་དགའ་ཡང་། ། ལང་ཚོའི་ཞལ་མཛེས་མིག་གི་བདུད་རྩི། ། མཇལ་དུ་མེད་པའི་སྐལ་དམན་འདི་ཅི། ། གློ་བུར་མུན་པ་འཆི་བདག་བང་ཆེན། ། ནམ་ཙམ་སླེབ་པ་ངས་ནི་མ་ཤེས། ། ཀུན་ཕན་ཉིན་བྱེད་སྣང་བའི་དཀྱིལ་འཁོར། ། མཁའ་ལམ་མི་གནས་གང་དུ་ཕེབས་སོང་། ། རེག་འཇམ་འདབ་མའི་མལ་སྟན་བཀོད་དང་། ། རོ་མངར་རྩི་བཅུད་བདུད་རྩི་འཛག་ཅིང་། ། དྲི་ཞིམ་སྤོས་བསུང་སྣ་ཡི་བཅུད་ལེན། ། དཀར་དམར་ལང་ཚོ་མིག་གི་དགའ་སྟོན། ། འདོད་རྒུའི་ལོངས་སྤྲོད་པདྨའི་དཀྱིལ་འཁོར། ། སྲོག་གཅོད་གཤེད་པོར་གྱུར་བ་འདི་ཅི། ། སྲབ་འཇམ་འདབ་རྒྱ་གདུག་པའི་བཙོན་ཁང་། ། འབྱར་བག་ཟིལ་མངར་མངར་སྡོམ་བྱེད་ལྕགས་སྒྲོག །
འགྱུར་བའི་སྡུག་བསྔལ་འདི་འདྲ་ལགས་མོད། ། ཀྱེ་ལགས་དྲིན་ཅན་དྲང་སྲོང་ཆེན་པོའི ། ། བཀའ་གསུང་བདུད་བརྩིའི་གདམས་ངག་གནང་དུས། ། མི་རྟག་འཁོར་བའི་མཚན་ཉིད་གསུངས་པ། ། ད་རེས་རང་རེའི་སྟེང་དུ་མངོན་སུམ། ། བདེ་སྐྱིད་ལྷ་ལ་འགྲན་པའི་ལོངས་སྤྱོད། ། ཉམ་ཐག་གཤིན་རྗེའི་གྲོང་སྒོར་སླེབ་ལ། ། མིག་གི་འབྱེད་འཛུམ་ཙམ་ལས་མ་འགོར། ། ཀྱི་ཧུད་འཕོ་ལྟུང་སྡུག་བསྔལ་འདི་འདྲ། ། ལྷ་ཆོས་བསྒྲུབ་འདོད་སེམས་ན་ཡོད་ཀྱང་། ། འཕྲལ་དུ་བརྩོན་པའི་ཉམས་ལེན་མ་ནུས། ། འཕྲང་རིང་བར་དོ་འགྲིམ་དགོས་བྱུང་ན། ། བློ་གཏད་ཕེར་བའི་དམ་ཆོས་མི་འདུག ། འཆི་བ་འོང་སྙམ་སེམས་ན་ཡོད་ཀྱང་། ། ནམ་འཆི་ཆ་མེད་རྒྱུད་ལ་མ་སྐྱེས། ། བག་ཡངས་སྙོམ་ལས་ལེ་ལོས་ངང་ལ། ། འཆི་བདག་བདུད་པོ་གློ་བུར་སླེབ་བྱུང་། ། འཁོར་བའི་སྡུག་བསྔལ་སེམས་ན་ཡོད་ཀྱང་། ། འཕྲལ་སྣང་ཉམས་དགའི་ཞེན་པ་མ་ཆོད། ། ཡུལ་ལྔའི་བདུད་ཀྱིས་དབང་ལྔ་བསླུས་ནས། ། སྡུག་བསྔལ་འཁོར་བའི་གཞི་མ་གྲུབ་སོང་། ། རྒྱུ་འབྲས་བསླུ་མེད་སེམས་ན་ཡོད་ཀྱང་། ། སྤང་བླང་ཟབ་མོའི་ལག་ལེན་མ་བྱུང་། ། རྣམ་གཡེངས་ངང་ལ་མི་ཚེ་ཟད་ནས། ། དགེ་བ་འདི་སྒྲུབ་གཏད་སོ་མི་འདུག ། ཀྱེ་ལགས་སྙིང་སྡུག་བུང་བ་གཞོན་ནུ། ། འཆི་བདག་བདུད་པོ་འཇིགས་སུ་རུང་བའི། ། དགྲ་ཞིག་ཡོད་ཅེས་སྔོན་དུ་ཐོས་པ། ། ད་རེས་མངོན་སུམ་སླེབ་པ་འདྲའོ། ། འདུག་པའི་གནས་ལ་པདྨའི་སྐྱེད་ཚལ། ། བསྐྱུར་འདོད་བསམ་པ་སྙིང་ན་མེད་དེ། ། ད་རེས་གློ་བུར་འཆི་བདག་རྒྱལ་པོས། ། གཤིན་རྗེའི་གྲོང་སྒོར་ཁྲིད་པར་འདུག་གོ །
བཟའ་བའི་ཟས་ལ་རྩི་བཅུད་ཟིལ་མངར། ། སྤང་འདོད་བསམ་པ་སེམས་ན་མེད་དེ། ། ད་རེས་དབང་མེད་བཙན་པོའི་ཁྲིམས་ཀྱིས། ། ཟས་སུ་དྲི་གསུར་ཟ་དགོས་འདུག་གོ ། འགྲོ་བའི་ལམ་ལ་བར་སྣང་ཡངས་པ། ། འདི་ལས་གཞན་དུ་འབབ་འདོད་མེད་དེ། ། ད་རེས་དབང་མེད་གཤིན་རྗེས་ཁྲིད་ནས། ། འཕྲང་རིང་བར་དོར་འགྲིམ་དགོས་འདྲའོ། ། བརྩེ་བའི་གཉེན་ལ་དྲིན་ཆེན་ཕ་མ། ། འདི་ལ་བྱེར་འདོད་སེམས་ན་མེད་དེ། ། ད་རེས་ཆོས་ཀྱི་རྒྱལ་པོའི་ཁྲིམས་རར། ། གཉེན་མེད་བཤེས་མེད་འཁྱམས་པ་འདྲའོ། ། བསྐྱངས་པའི་འཁོར་ལ་འབུ་སྦྲང་སྲོག་ཆགས། ། འདི་ལས་འབྲལ་འདོད་སེམས་ན་མེད་དེ། ། ད་རེས་ཕྱི་མའི་ལམ་ཆེན་བླངས་ནས། ། གྲོགས་མེད་གཅིག་པུར་འགྲོ་དགོས་འདྲའོ། ། བགོ་བའི་གོས་ལ་ཤིང་བལ་རེག་འཇམ། ། འདི་ལ་སྤང་འདོད་སེམས་ན་མེད་དེ། ། ད་རེས་འཆི་བདག་ཞགས་པས་བཅིངས་ནས། ། གོས་མེད་གཅེར་བུར་འཁྲིད་པ་འདྲའོ། ། འགྲོགས་པའི་གྲོགས་ལ་འདབ་ཡངས་གསེར་སྦྲང་། ། འདི་ལས་འབྲལ་འདོད་སེམས་ན་མེད་དེ། ། ད་རེས་འདུས་བྱས་རང་མཚང་བསྟན་ནས། ། མཐོང་ཐོས་མེད་སར་འགྲོ་བ་འདྲའོ། །
བྱམས་པའི་ཞལ་གྱི་མཛེས་པ་དྲན་ནས། ། མིག་ལས་མཆི་མའི་ཆར་རྒྱུན་ཐར་ཐར། ། བརྩེ་བའི་ཐུགས་ཀྱིས་དགོངས་པ་དྲན་ནས། ། སེམས་ལ་སྡུག་བསྔལ་མུན་པ་ཐིབས་ཐིབས། ། བརྩེ་བའི་གསུང་གིས་དབུགས་འབྱུང་དྲན་ནས། ། ཡིད་ལ་གདུང་བའི་མེ་དཔུང་འབར་ཡང་ ། ། ད་ནི་ལས་དབང་སླེབ་པས་ཅི་བྱ། ། འཆི་བདག་གཤིན་རྗེའི་དམག་དཔུང་སུས་བཟློག ། སྡུག་བསྔལ་འཁོར་བའི་སྣང་ཚུལ་སུས་འགེགས། ། ཁྱེད་ཀྱང་གནས་ཚུལ་འདི་ལ་དགོངས་ནས། ། ཐུགས་ལ་འགྱོད་པ་མེད་པར་ཞུའོ། ། ད་དུང་ཉིན་བྱེད་སྣང་བའི་འོད་ཕྲེང་། ། ཕེབས་ན་ཐར་ཡང་སྲིད་པ་ཡོད་ཀྱི། ། བག་ཡངས་ཐུགས་བག་བརྐྱངས་ལ་བཞུགས་མཛོད། ། གལ་ཏེ་མ་ཐར་འདི་རུ་ཤི་ཡང་། ། བརྩེ་བས་འགྲོགས་པའི་སྙིང་གྲོགས་ཁྱེད་ཀྱིས། ། སྔོན་ཆད་བརྩེ་གདུང་བྱམས་པས་སྐྱོང་ཚུལ། ། དེ་ལས་ལྷག་པའི་མཛད་ཐབས་མེད་ཀྱི ། ཚེ་མཐའ་འདུན་མ་འཁྱོངས་པ་ཡིན་ལགས། ། སྔོན་ཆད་རང་རེེ་སྐྱིད་པའི་སྐབས་ན། ། ཞེ་འདོད་སྙིང་ལ་བྲིས་པའི་དམ་བཅའ། ། ད་ལྟ་དམ་པའི་ཐུགས་ལ་མངའ་འམ། ། ཕྱིན་ཆད་འབྲལ་བའི་དུས་ཚོད་བྱུང་ཡང་། ། ཁྱེད་ཐུགས་དམ་བཅའ་བསྐྱུར་བར་མ་མཛོད། །
བློ་གཏད་དམ་ཆོས་འཕྲལ་འཁྱོལ་བྱུང་ན། ། དེ་ལས་གཞན་པའི་ཞུ་དོན་མེད་ལགས། ། ཞེས་ཟེར་ཞིང་འདུག་གོ། ། དེར་འདབ་ཡངས་ན་རེ། ། ཀྱེ་ཀྱེ་ངག་སྙན་ཀྱེ་ཀྱེ་ངག་སྙན། ། ངག་སྙན་གླུ་ལེན་གཡུ་ཡི་སྦྲང་ཆུང་། ། མ་འཇིགས་མ་འཇིགས་བློ་ཡི་བག་ཕོབ། ། མ་སྐྲག་མ་སྐྲག་སེམས་ཀྱི་དཔའ་སྐྱེད། ། ཡུན་རིང་མི་བརྟན་འཕྲལ་གྱི་སྐྱིད་སྡུག ། གནས་གཅིག་མི་སྡོད་ནམ་མཁའི་སྤྲིན་ནག ། ཉམས་པ་མི་སྲིད་ཉིན་བྱེད་འོད་སྣང་། ། གློ་བུར་སྤྲིན་ནག་འཕྲལ་གྱི་རྐྱེན་ངན། ། བར་ཆད་འདི་ལ་སེལ་ཐབས་ཡོད་འགྲོ ། བསྐྱངས་པའི་འབུ་སྦྲང་སྲིན་བུའི་འཁོར་མང་། ། ཕྱོགས་ཕྱོགས་མངགས་གཞུག་བང་མིར་བཏང་ན། ། དོན་གཉེར་ཡིད་ཀྱི་འདོད་པ་སྒྲུབ་ཆོག ། བསགས་པའི་ནོར་རྫས་སྦྲང་རྩིའི་བང་མཛོད། ། གཏོང་ཕོད་བྱས་ན་འཕྲལ་རྐྱེན་སེལ་འགྲོ ། རྒྱལ་ཁམས་ཤེས་ཅན་མཁས་དགུར་དྲིས་ན། ། འཕྲལ་རྐྱེན་རྒྱུ་རྐྱེན་ཟློག་ཐབས་ཤེས་ཡོང་། ། ནུས་ལྡན་དབང་ཡོད་གཞན་ལ་རེ་ན། ། གློ་བུར་སྤྲིན་ནག་གདོང་བ་ཟློག་བྱེད་འགྲོ ། ཕྱོགས་མེད་གྲོང་དང་བྲག་རིའི་ཚང་ན། ། ནག་ཆུང་ཕོ་རོག་སྐད་འགྱུར་རྒྱག་ཅིང་། ། རྒྱལ་ཁམས་ཡོངས་ལ་མངོན་ཤེས་འཆད་སྐད། །
འདི་ལ་གཅར་ན་ཐབས་ཚུལ་བྱེད་འགྲོ ། བར་སྣང་ལམ་ནས་རི་རྩེ་བྲག་སྟོད། ། འཚེར་སྐད་སྒྲོགས་པའི་འོལ་བ་སྨུག་ཆུང་། ། མཁའ་ལྡིང་རྒྱལ་པོའི་ཕོ་ཉ་ཡིན་སྐད། ། འདི་ལ་གཏད་ན་དྲག་ཤུལ་བྱེད་འགྲོ ། ཅིས་ཀྱང་མི་བཟློག་རྐྱེན་ངན་མི་སྲིད། ། བཤགས་ཀྱང་མིའདག་ལས་ངན་མི་སྲིད། ། གཉེན་པོས་མི་ནོན་བར་ཆད་མི་སྲིད། ། གཉེན་པོས་མི་ནོན་བར་ཆད་མི་སྲིད། ། ཟློག་ཐབས་མེད་པའི་བདུད་གཅོད་མི་སྲིད། ། བློ་ཡོད་ཐབས་ཡོད་གསེར་སྦྲང་འདབ་ཡངས། ། གུ་ཡངས་གནས་ན་རང་དབང་ཐེམས་འདུག ། ཅི་དགའ་གང་དྲག་ཐབས་བརྒྱ་འབད་དགོས། ། ཞེས་ཟེར་ནས་བྱ་རོག་གི་དྲུང་དུ་སོང་ནས་དྲིས་པས། ། འབྱུང་ཁུངས་ཀླུ་ཡིན་འདུལ་བྱེད་ཁྱུང་། ། གཉེན་པོ་རླུང་ཡིན་ཟློག་ཐབས་མང་། ། འཕྲལ་དུ་འཚུབས་ཀྱང་ཕུགས་མི་སྐྱོན། ། ཟེར་སྐད། དེ་བཞིན་ཐམས་ཅད་ཀྱི་དྲུང་དུ་ཕྱིན་པས། མཆིལ་བའི་ཚོགས་དཔོན་ན་རེ། འདུས་པའི་བྱིན་རླབས་མེ་དཔུང་འདྲ། ། སྔོན་ལས་ནགས་ཚལ་བསྲེས་ནུས་ན། ། འཕྲལ་རྐྱེན་རྩྭ་སྦུར་སྨོས་ཅི་དགོས། ། འབུལ་བ་ཞབས་ཏོག་གཟབ་དགོས་སོ། ། ཟེར་ནས་ཕེབས་ཏེ་གསུང་སྒྲུབ་བྱེད་སྐད། སྦལ་པ་ན་རེ། མི་སྡུག་སྟོན་པའི་སྦལ་པ་ང་། ། ཀླུ་བདུད་ནག་པོའི་ཕོ་ཉ་ཡིན། ། སྤྲིན་ནག་འབྱུང་ཁུངས་གདོལ་པ་ཀླུ། ། ཁོང་ལ་ཞུས་ན་སེལ་ལོས་ནུས། ། ཟེར་ནས་ལྟ་སྟངས་གནམ་དུ་གཅེར་སྐད། །
དེར་འདབ་ཡངས་ནས་ཀྱང་ཡོངས་ལ་གྲགས་པའི་སྲོག་ཆགས་ཆེ་རྒུ་དེ་དག་གི་གསུངས་ཚུལ་ལ་བལྟས་ན་ནམ་ཕུགས་སྤྲིན་ནག་དེངས་ནས་ངག་སྙན་ཡང་ཐར་བ་ཞིག་འོང་བ་ཡིན་ནམ་སྙམ་ནས་བློ་བག་ཕབ་སྟེ་ཅུང་ཞིག་གནས་པའི་ཚེ། ནམ་མཁའ་ལ་སྤྲིན་ནག་ལྷོག་ལྷོག་ཁོལ་ཞིང་ཕྱོགས་ཐམས་ཅད་ཀྱང་ངམ་ནག་འཁོར་འཁོར་བྱེད་ལ།  ལྷོ་ཕྱོགས་ནས་འབྲུག་སྒྲ་ལྡི་རི་རི་བྱེད་པ་དང་ཆབས་ཅིག་རླུང་དྲག་པོ་འུ་རུ་རུ་གཡོ་བ་དང་མཉམ་དུ་པདྨའི་འདབ་མ་རྣམས་ཀྱང་ལྷག་པར་ཡང་བཅུམ་ཞིང་སྡུད་དུ་བྱུང་བས་ངག་སྙན་ཡང་པདྨའི་སྦུབས་སུ་འཐུམས་ནས་རྐང་ལག་རྣམས་བརྐྱང་བསྐུམ་མི་ནུས་ཤིང་།   དབུགས་ཀྱང་འཚུབས་ཏེ་སྐད་འདོན་དཀའ་བར་གྱུར་ནས་སྐད་གདངས་དམའ་བས་འདི་སྐད་དུ།
ཀྱེ་མ་འདབ་ཡངས་ལྷ་ཡི་སྲས། ། མེ་ཏོག་འདབ་རྒྱ་བཅུམ་ཞིང་བྱུང་། ། གེ་སར་གདུག་རྩུབ་ཚེར་ལྟར་གཟན། ། འདབ་མའི་སུལ་མང་རྡོ་ལྟར་སྲ། ། འཐུམས་པས་རྐང་ལག་བརྒྱང་བསྐུམ་དཀའ། ། འཚུབས་པས་དབུགས་ཀྱི་འབྱིན་སྡུད་དཀའ། ། འཚངས་པས་གཏམ་གྱི་བརྗོད་པ་དཀའ། ། ད་ནི་མི་ཐར་ཐག་གིས་ཆོད། ། ཕྱོགས་ནས་འབྲུག་སྒྲ་ལྡི་རི་རི། ། གློ་བུར་རླུང་པོ་འུ་རུ་རུ། ། པད་སྦུབས་འཕྱོ་ཞིང་ལྡིང་ལུགས་ཀྱིས། ། རྫིང་བུ་འཕྱོ་ཞིང་གཡོ་བ་འདྲ། ། སྤྲིན་ནག་སེར་བ་འོང་ཐག་ཆོད། ། སྐྱིན་ཐང་དྲག་ཤུལ་བྱུང་བ་ན། ། སྐྱེས་པའི་རྩྭ་ལྗང་སྙོལ་ཞིང་འགྲོ ། འགྲེང་བའི་རྐང་སྦུས་གཅོག་ཅིང་འགྲོ ། བཀོད་པའི་ཡལ་འདབ་གཅོད་ཅིང་འགྲོ ། སྨིན་པའི་འབྲས་བུ་གཏོར་ཞིང་འགྲོ ། རྒྱས་པའི་མེ་ཏོག་བརླག་ཅིང་འགྲོ ། གནམ་ས་ཐོག་འོག་བསྒྱུར་ལ་ཁད། ། སྲ་མོའི་བྲག་ཀྱང་བཤིག་ལ་ཁད། ། མཐོན་པོའི་ཤིང་ཡང་བཅོམ་ལ་ཁད། ། དྲག་ཤུལ་གནམ་ལྕགས་འབེབས་ཤིང་འོང་། ། ད་ནི་ཁྱེད་ཀྱང་བྲོས་ན་འཐད། ། ངག་སྙན་མི་ཐར་ཐག་གིས་ཆོད། ། ཤི་གསོན་བྱེ་བའི་གཏམ་གཞུག་ལ། ། སྨྲ་མང་མི་འཐད་མདོ་དོན་འདྲིལ། ། སྔོན་ཆད་དྲང་སྲོང་ཆེན་པོའི་གསུང་། ། ད་རེས་སེམས་ལ་ལྷག་པར་གཅགས། ། སྡུག་བསྔལ་འཁོར་བའི་གནས་ཚུལ་གཏམ། ། ད་རེས་ལྷག་པར་རང་ངོ་འཕྲོད། ། ཐམས་ཅད་རྟག་པ་མེད་པའི་གསུང་། ། ད་རེས་ལྷག་པར་མངོན་དུ་གྱུར། །
འདུས་ཚད་ངེས་པར་འབྲལ་བ་ལས། ། ཁྱེད་ཀྱང་ཐུགས་གཅོང་བྱས་ཞན་འདྲ། ། ངས་ཀྱང་མི་འགྱོད་སྙིང་རུས་བྱེད། ། སྔར་གཏམ་དར་གྱི་མདུད་པ་དེ། ། ད་དུང་མ་གྲོལ་དམ་ལགས་སམ། ། ཞེ་འདོད་རྡོ་ཡི་རི་མོ་དེ། ། ད་དུང་མ་ཟུམ་བཀྲ་ལགས་སམ། ། དམ་བཅའ་སྙིང་གི་ཕུར་པ་དེ། ། ད་དུང་མ་བུད་བརྟན་ལགས་སམ། ། སྡུག་བསྔལ་འཁོར་བའི་སྣང་ཚུལ་ལ། ། སྐྱོ་བ་གཏིང་ནས་སྐྱེས་ལགས་སམ། ། འཆི་བདག་ནམ་འོང་མེད་པ་ལ། ། ངེས་ཤེས་ཐུགས་ཐག་ཆོད་ལགས་སམ། ། འདོད་ལྔ་ཡུལ་གྱི་བསླུ་བྲིད་ལ། ། ཞེན་པ་གཏིང་ནས་ལོག་ལགས་སམ། ། འདུས་ཚད་ངེེས་པར་འབྲལ་བ་ལ། ། ཡིད་ཆེས་བརྟན་པོ་ཐོབ་ལགས་སམ། ། དམ་པའི་རྗེ་དང་མཇལ་ན་ཡང་། ། སྒྲོ་འདོགས་མ་ཆོད་ང་རེ་འགྱོད། ། དམ་ཆོས་ལེགས་གསུང་ཐོས་ན་ཡང་། ། ཉམས་སུ་མ་ལོན་ང་རེ་འགྱོད། ། དལ་འབྱོར་མི་ལུས་ཐོབ་ན་ཡང་། ། སྙིང་པོ་མ་ལོན་ང་རེ་འགྱོད། ། མི་རྟག་འཆི་བ་ཤེས་ན་ཡང་། ། འཆི་ཆོས་མ་གྲུབ་ང་རེ་འགྱོད། ། རྒྱུ་འབྲས་རྣམ་གྲངས་ཐོས་ན་ཡང་། ། སྤང་བླང་མ་ནུས་ང་རེ་འགྱོད། ། འཁོར་བའི་སྡུག་བསྔལ་གསུངས་ན་ཡང་། ། སྐྱོ་ཤས་མ་སྐྱེས་ང་རེ་འགྱོད། ། ད་ནི་འཆི་བ་གློ་བུར་སླེབ། ། འཆི་བདག་ཁྲོ་གཉེར་མུན་ལྟར་གནག ། སྔ་མིག་གཡོ་ཚེ་ང་རེ་འཇིགས། ། འཇིགས་རུང་མུན་པས་མདུན་ནས་བསུ། ། རང་ལས་མི་མཐོང་ང་རེ་འཇིགས། ། ལས་ཀྱི་རླུང་དམར་རྒྱབ་ནས་དེད། ། རང་དབང་མི་ཐོབ་ང་རེ་འཇིགས། ། སོད་སོད་རྒྱོབ་རྒྱོབ་འབྲུག་ལྟར་སྒྲོག ། འཁྲུལ་སྣང་ཤར་ཚེ་ང་རེ་འཇིགས། ། གཤིན་རྗེའི་ལས་མཁན་ཨམ་གཙིགས་བསྡམས། ། དྲག་ཤུལ་བྱེད་ཚེ་ང་རེ་འཇིགས། །